A szociális juttatásokat igazságosabban tudják elosztani a rászorulók között - ezt várják a szociális kártya bevezetésétől.

Elfogadta csütörtökön a szociális kártyáról szóló törvényt a szerbiai parlament. A szociális kártya bevezetésétől azt várják, hogy igazságosabb lesz a szociális juttatások elosztása az országban, vagyis a leginkább rászorulók kapnak majd szociális segélyt. Egy egységes és központosított elektronikus nyilvántartást is létrehoznak, amely pontos és friss adatokat tartalmaz majd az egyének és a hozzá kötődő személyek szociális-gazdasági státusáról. A törvény 2022. március elsejétől lép hatályba.

2022-től bevezetik a szociális kártyát

2022 márciusától bevezetik a szociális kártyát Szerbiában.

Azért akarják bevezetni
a szociális kártyát 2022-től,
hogy igazságosabban
történjen a szociális
támogatás kifizetése
az embereknek.
Szociális támogatást kapnak
például azok az emberek
akiknek nincs munkájuk,
akik nehéz sorsúak.
A szociális kártya segítségével
azok kapnak majd segélyt,
akik a legjobban rászorulnak.
A szociális kártya bevezetéséről
csütörtökön döntött
a szerb állam.
Csütörtök február 11-e,
tegnap volt.
A szerb állam 1 internetes
nyilvántartást is létre fog
hozni az emberekről.
Ez a nyilvántartás friss
és pontos adatokat mutat majd
például, hogy dolgozik-e
az ember, és kap-e fizetést.
2022. március 1-jétől
hozzák törvénybe
a szociális kártya bevezetését
Szerbiában.


Segítsen kupakkal!

Sok esetben évekig eltarthat, amíg egy mozgássérült embernek sikerül jogot szereznie ortopédiai segédeszközének lecserélésére. A 2013 óta működő Čep za hendikep egyesület küldetése, hogy javítson a rászoruló mozgássérült személyek helyzetén.

Az egyesület kupakgyűjtéseket szervez, a kupakokat újrahasznosításra adja, majd az ebből befolyt pénzt ortopédiai segédeszközök megvásárlására fordítja a rászoruló mozgássérültek számára. A gyűjtési akcióhoz mostanra számos oktatási intézmény, vállalat, minisztérium, nagykövetség is csatlakozott.
Ez a történet egy kupakról szól. Igen, jól hallották: egy kupakról. Egyszerű kis kupakról. De ez az egyszerű kis kupak nagy ötlethez tud hozzájárulni. A műanyag palackok kupakjainak gyűjtésével segíteni tudják a Čep za hendikep akciót, amelynek célja segíteni a mozgássérülteknek, hogy könnyebben jussanak a szükséges segédeszközökhöz. Minden kupak hosszú utat tesz meg az üzlettől, ahol megvásárolják, egészen addig, amíg külön pénznemként csereeszközzé nem válik. A kupakokat nagy halomba gyűjtve szállítják a műanyag-feldolgozó üzemekbe, ahol az adott mennyiségű kupakokért pénzt kapnak cserébe. A Čep za hendikep egyesülettel a cepzahendikep@gmail.com e-mail-címen keresztül lehet kapcsolatba lépni, és ily módon lehet igényelni a szükséges segédeszközt, amit aztán az elsőbbségi kritérium szerint lehet megkapni. Minél több kupak gyűlik össze, annál nagyobb az esély, hogy a listán lévő mozgássérültek mindegyike megkapja a szükséges segédeszközt. Csatlakozz még ma te is az akcióhoz azzal, hogy gyűjtöd a kupakokat!

Segítsen kupakokkal!

Kupakok gyűjtésével lehet segíteni a mozgássérült embereket.

Mozgássérült ember
például aki kerekesszékben
ül, vagy akinek
a járáshoz segédeszközre
van szüksége.
A mozgássérült embereknek
sokszor több évig is
eltarthat, hogy új
ortopédiai segédeszközt
tudjon vásárolni.
Ortopédiai segédeszköz
például a kerekesszék,
a járóbot, a járókeret.
A Čep za hendikep nevű
egyesület a mozgássérült
embereket segíti.
Ez a szervezet kupakgyűjtési
akciókat szervez
azért, hogy segítse
a mozgássérült embereket
minél korábban hozzájutni
az új ortopédiai
segédeszközökhöz.
A Čep za hendikep
egyesület 2013 óta működik.
A kupakokat összegyűjtik
és műanyag-feldolgozó
üzemekbe szállítják.
A nagy mennyiségű
kupakokért az egyesült
pénzt kap.
A Čep za hendikep
egyesület a kupakokért
kapott pénzt, mindig
1 mozgássérült ember
ortopédiai segédeszközének
megvásárlására költi.
Az egyesületnek
levelet is lehet küldeni
az interneten:
cepzahendikep@gmail.com
Erre a címre írhat
a mozgássérült ember,
aki ortopédiai segédeszközt
szeretne igényelni.
A gyűjtési akcióhoz
már nagyon sok iskola
és vállalat is csatlakozott.
Minél több kupak gyűlik össze,
annál több mozgássérült
embernek tudunk segíteni,
hogy a megfelelő
ortopédiai eszközt
tudja használni.
Gyűjts Te is kupakokat!
Segítsd te is a mozgássérült embereket,
mert segíteni jó!


Új védőintézkedésekről tárgyal a válságstáb

A napokban várhatóan új intézkedésekről tárgyal majd a szerbiai válságstáb. Ezek most elsősorban az ünnepekre Szerbiába hazatérő vendégmunkásokat érintik majd.

Dr. Predrag Kon járványügyi szakorvos a Blic napilapnak nyilatkozva azt mondta, a válságstáb orvosi része minden nap új intézkedéseket vitat meg. Ezek most elsősorban az ünnepekre Szerbiába hazatérő vendégmunkásokat érintik. A javaslatok között szerepel a PCR-teszt elvégzése az országba való belépéskor, de lehetséges a karantén elrendelése is. Kon hangsúlyozta, hogy a határok lezárása lehetetlen. Nagyszámú ember belépése várható, akik nem tudják, hogy fertőzöttek-e, kialakulhat náluk a betegség és kórházba kerülhetnek Szerbiában, ezt pedig az egészségügyi rendszer nem fogja kibírni - figyelmeztetett a szakember. Kifejtette, ha teljes bezárás lenne, akkor biztos nem lennének ilyen nagy számok, ugyanakkor az élet leállna. Kon kiemelte, hogy amennyiben a hagyományos módon ünnepelnénk karácsonykor és újévkor, akkor az ünnepeket követően robbanásszerűen megnőne a fertőzöttek száma. Ezért a szilveszteri bulik tervezése ebben a pillanatban szóba sem jöhet. Predrag Kon emlékeztetett arra, hogy Szerbiában hétköznap 17 óra után, de hétvégén is érvényben van a kávézók, éttermek, klubok és minden egyéb vendéglátóhely üzemeltetésének tilalma. Egyelőre hivatalosan csak december 15-ig, de szinte kétségtelen, hogy meghosszabbítják, és nem kizárt az új intézkedések elfogadása sem - mondta a szakember. Az intézkedések addig lesznek érvényben, amíg szükség van rá, én személy szerint úgy gondolom, hogy szigorúbbak is lehetnek - szögezte le Kon.

Új védőintézkedésekről dönt a válságstáb

A napokban várhatóan új szigorításokról dönthet a szerbiai válságstáb.

A szerbiai válságstábban
orvosok vannak.
Azért kellenek
a szigorítások,
hogy kevesebb
koronavírusos beteg
legyen Szerbiában.
Az újabb szigorítások
várhatóan az ünnepekre
Szerbiába hazatérő
vendégmunkásokra
vonatkozik majd.
A szerbiai válságstáb
azt javasolhatja,
hogy Szerbiába való
belépéskor
koronavírus tesztet
kelljen csinálniuk
az ünnepekre
hazatérő vendégmunkásoknak.
Lehet, hogy karantént is
kapnak az ünnepekre
hazatérő vendégmunkások.
A határok valószínűleg
nem lesznek lezárva
az ünnepek idején sem.
Az orvosok szerint,
ha az ünnepekre
sok vendégmunkás
jön haza Szerbiába,
akkor még több
koronavírusos beteg lehet
majd az országban.
Ez nem jó
a szerbiai egészségügynek.
A szilveszteri bulik
és bálok nem lesznek
engedélyezve
Szerbiában.
Jelenleg az országban
hétköznap délután
5 órától be kell,
hogy zárjanak
a kávézók, az éttermek,
a klubok és
minden más
vendéglátóhely.
Hétvégén nem nyithatnak ki
a kávézók, az éttermek,
a klubok és
minden más
vendéglátóhely
Szerbiában.
Ezek a szigorítások
december 15-ig tartanak.
Valószínűleg december 15-e után
meghosszabbítják
ezeket a szigorításokat
az országban.


Érkeznek az adományok Sanyi bácsinak

Sok felajánlás érkezett a kelebiai Varga Sándor számára, miután a Pannon RTV riportja felhívta a figyelmet a sorsára. Utánajártunk, hogy jelenleg hogyan él Sanyi bácsi, hogy mit jelent számára, hogy ilyen sokan törődnek vele.

Az édesség a nehéz hétköznapokat is egy kicsit szebbé teszi. Sanyi bácsi is örült stábunk ajándékának. Varga Sándor nagyon sokat nélkülözött az elmúlt időszakban, de most valamivel jobbra fordult a sorsa.
A 80 éves bácsi korábban kőművesként dolgozott, de mivel nem volt bejelentett munkahelye, nem jogosult a nyugdíjra. A legnagyobb mértékben a Caritas segíti a mindennapjait.
Február 17-én mutatta be a nyilvánosságnak Sanyi bácsi szomorú sorsát a Pannon RTV. Szabó Irma szerkesztő-riportert is megérintette ez a téma.
A riport kapcsán eddig 38.000 dinár pénzadomány jött össze Varga Sándor részére. Ebből vásárolta neki a tűzifát is a Caritas. Az idős férfi most a háza szigetelését szeretné megoldani és a fürdőszobát használhatóvá tenni.
Aki szeretné támogatni Sanyi bácsit, a Szabadkai Caritas irodájában, a 024/559-139-es telefonszámon jelentkezhet, pénzadományait pedig a 310-174188-91-es számlára fizetheti be.
Magyarkanizsa Ifjúsági közössége az Óz, gyűjtést szervezett szombaton, amint tudomást szerzett az idős férfi helyzetéről. Ennek köszönhetően pénzt és élelmiszert gyűjtöttek a számára, amit át is adtak. Ivanović Laura, ifjúsági kordinátor, Magyarkanizsa: „Sanyi bácsi nagyon nehéz körülmények között él, ezt mi nem hagyhattuk tétlenül. Az önkéntes fiatalok egyből összefogásra biztatták egymást, és így jött az ötlet, hogy megszervezzük neki a gyűjtést, ami múlt szombaton volt. Egész nap lehetett adományokat hozni Sanyi bácsinak, illetve pénzösszeget. Így tudtunk neki összeszedni 16 ezer dinárt. Illetve nagyon sok élelmiszert, higiéniai eszközöket.”

Érkeznek az adományok Sanyi bácsinak

Sok adomány érkezett a kelebiai Varga Sándor számára.

Sanyi bácsi 1 szegény sorsú idős ember.
A Pannon RTV készített róla 1 riportot.
Sokan ott látták meg, hogy az idős ember
milyen nehéz körülmények között él.
Nagyon sok ember megsajnálta Sanyi bácsit,
és adományokat küldött számára.
A Pannon RTV csapata újra meglátogatta
a 80 éves bácsit.
Sanyi bácsinak nagyon jó érzés,
hogy az emberek törődnek vele.
Sanyi bácsi elmondta, hogy az elmúlt időszakban
nagyon nehéz élete volt.
Most Sanyi bácsinak kicsit jobbra fordult a sorsa.
Sanyi bácsit korábban és most is
a Szabadkai Caritas segíti legjobban.
A Caritas 1 olyan szervezet,
amely szegény sorsú embereken segít.
Február 17-én mutatta be
a Pannon RTV Sanyi bácsi szomorú sorsát.
A riport óta 38 ezer dinár pénzadomány
jött össze Varga Sándor részére.
Ebből a pénzből a Caritas tűzifát vásárolt
Sanyi bácsi részére.
Az idős bácsi most a háza szigetelését
szeretné megoldani,
és a fürdőszobát használhatóvá tenni.
Aki szeretné támogatni Sanyi bácsit,
a Szabadkai Caritas irodájában,
a következő telefonszámon jelentkezhet:
024 559-139
Aki pénzadományt szeretne küldeni
Sanyi bácsi számára, az a következő
számlaszámra küldheti a pénzt:
310-174188-91
Sanyi bácsinak a Magyarkanizsai Ifjúsági
közössége az Óz is gyűjtést szervezett.
Ők 16 ezer dinárt, élelmiszereket
és higiéniai eszközöket adományoztak
az idős bácsinak.


Influenza, koronavírus és szamárköhögés kering az országban

A gyerekek vannak leginkább kitéve a fertőzéseknek, különösen a nagyon gyenge immunrendszerrel rendelkezők, de a felnőttek sem engedhetik el magukat - mondta Verica Jovanović a Szerbiai RTV reggeli műsorában.

Az ünnepek alatti tömeges összejövetelek nagyban hozzájárultak a betegségek terjedéséhez, de még nincs ok a pánikra - tette hozzá a Batut Közegészségügyi Intézet igazgatója. Január elsejétől 7-ig 8506 influenzaszerű megbetegedést regisztráltak az országban, 19 500 különböző légúti fertőzéses esetről tudni. Az illetékes felhívta a lakosok figyelmét, hogy kerüljék a fertőzöttekkel való érintkezést, folyamatosan mossanak kezet, fertőtlenítsék a munkafelületeket, valamint a szobák higiéniájára is ügyeljenek.
Verica Jovanović, igazgató, Batut Közegészségügyi Intézet: „A legtöbb influenzaszerű megbetegedést a 0-tól 4 és az 5-től 14 éves kor közötti gyerekeknél regisztrálták. Ez a gyermekek életkora. Ilyenkor oda kell figyelni, hogy milyen körülmények között van a beteg, ne érintkezzen más gyerekekkel, ne járjon iskolába. Ez egy ajánlás, nem specifikus intézkedés. Ami a felnőtt és munkaképes lakosság megbetegedéseit illeti, megnövekedett a bejelentett esetek száma.”

Gyorsan terjed az influenza, a koronavírus és a szamárköhögés az országban

Gyorsan terjed az influenza, a koronavírus és a szamárköhögés egész Szerbiában.

Főleg a gyerekek és a nagyon gyenge immunrendszerrel
rendelkező gyerekek kaphatják el ezeket a betegségeket.
A felnőttek is elkaphatják ugyanúgy ezeket a betegségeket.
Az ünnepek idején nagyon sok összejövetelen vettek részt az emberek.
A betegségek ezért is terjedtek ennyire el.
Január 1-jétől 7-ig több mint 8 ezer influenzaszerű
megbetegedést jelentettek az országban.
A legtöbb influenzaszerű megbetegedés
a 0-tól 4 éves és az 5-től 14 éves kor közötti gyerekeknél volt.
Ilyenkor fontos, hogy a beteg gyerek ne találkozzon
más gyerekekkel és ne járjon iskolába.
Így nem adja tovább a betegséget másoknak.
Az orvosok felhívják a lakosok figyelmét,
hogy kerüljék a fertőzöttekkel való találkozást,
folyamatosan mossanak kezet,
fertőtlenítsék a munkafelületeket
és a szobák tisztaságára is figyeljenek oda.
Így jobban lehet védekezni a betegségek ellen.


Ünnepi díszt öltenek a temetők

November 1-je mindenszentek ünnepe, az azt követő nap, november 2-a halottak napja. Ilyenkor megszépülnek a nyughelyek, mécsesek világítják be a sírkerteket, elhunyt szeretteikre emlékeznek sokan. Többen már megkezdték a készülődést az ünnepekre.

Gereblyével, kis kapával, söprűvel érkeztek sokan már egy héttel mindenszentek és halottak napja előtt a Zentai úti temetőbe, hogy megtakarítsák, megtisztítsák szeretteik sírját. Sokan virágot és mécsest is kihelyeztek már a sírokra. Egy hét múlva mindenki méltó módon szeretné leróni tiszteletét elhunyt szerettei előtt.
Hétfőn az idő is kedvezett azoknak, akik kilátogattak a temetőkbe, hogy rendbe tegyék a sírhelyeket.
„Nagyon fájdalmas most megemlékezni, mert nemrég veszítettük el hozzátartozóinkat, és egy kicsit kijöttünk összesöpörni, és friss virágot hozni. És kijövünk mindenszentekre is.”
„Megnézzük előző héten, hogy rendben van-e minden, és aztán majd hozzuk a virágokat meg a mécsest.”
A szabadkai virágüzlet-tulajdonosok az előttünk álló hétvégére várják a legnagyobb vásárlási rohamot. A krizantém a legközkedveltebb ilyenkor.
Pletl Ljubica, virágüzlet-tulajdonos: „A legnagyobb 350 dinár, 300 dinár, 200-250, így mennek az árak. A cserepes 200 dinártól 600 dinárig.”
A temető tőszomszédságában is lehet virágot vagy mécsest vásárolni.
Dragan Mihajlović, elárusító: „A gyertyák 20 és 350 dináros áron mozognak. A virág 80 és 350 lesz. Darabja, és a cserepes. Van kisebb, háromszínű, 4-5 fajta.”
Mindenszentek és halottak napjához különböző vallási tartalmak fűződnek, mondta el Fazekas Ferenc, plébános. Míg mindenszentek napja örömteli ünnep, amikor a katolikus vallási gyakorlat szerint a mennyek országába eljutott szentekre gondolunk, addig halottak napján az elhunyt hozzátartozóinkra emlékezünk: „Egyrészt bennünk van egy szomorúság, hogy azok, akiket szerettünk, már nincsenek köztünk. Másrészt bizalommal imádkozunk is értük, az ő örök üdvösségükért. Ők is Isten kezében vannak, a végső sorsukat nem tudjuk ezért van szükség az imáinkra, hogy minél hamarabb eljussanak az Úr színe elé. Ezért fontos a lelki vonása is ezeknek a napoknak.”
A plébános hozzátette, az ima az ami a legjobb kapocs az elhunyt szeretteinkkel, akik gondolatban örökre velünk maradnak.

Már sok szép virág van a temetőkben

Az azt követő nap, november 2-a halottak napja.
November 1-je jövő hétfőn lesz.
November 2-a jövő kedd lesz.
Mindenszentek ünnepén és halottak napján
az elhunyt szeretteikre emlékeznek az emberek.
Ezen a 2 napon sokan virágot visznek
az elhunyt szeretteik sírjára és mécsest gyújtanak meg.
Ezen a 2 napon a temetőket virágok
és égő mécsesek díszítik.
Többen már megkezdték a készülődést az ünnepekre.
A szabadkai Zentai úti temetőbe sokan
már gereblyével, kis kapával és söprűvel érkeztek,
hogy rendbe rakják és megtisztítsák elhunyt szeretteik sírját.
Sokan már virágot és mécsest is
kihelyeztek a sírokra.
A szabadkai virágüzlet tulajdonosai elmondták,
hogy mindenszentek ünnepe és halottak napja
előtti hétvégén nagyon sok a vásárló.
Hétvége szombat és vasárnap.
A krizantém virágot vásárolják legtöbben
mindenszentek ünnepére és halottak napjára.
A krizantémok közül van, ami 350 dinárba
vagy 200 dinárba kerül.
A cserepes krizantémok 200 dinártól
600 dinárig vannak.
Mindenszentek ünnepén és halottak napján
sokszor a temetők mellett is árulnak
virágokat és mécseseket.
Egy szabadkai elárusító elmondta,
hogy a gyertyák 20 dinár és 350 dinár között vannak.
A virágok 80 dinár és 350 dinár között lesznek.
Fazekas Ferenc plébános elmondta,
hogy mindenszentek napja örömteli ünnep,
amikor a katolikus vallás hívei
a mennyek országába eljutott szentekre gondolnak.
Halottak napján az elhunyt szeretteinkre emlékezünk.
A plébános azt is elmondta, hogy az imádkozás
a legjobb kapcsolat az elhunyt szeretteinkkel,
akik gondolatban örökre velünk maradnak.
Plébános ugyanaz, mint a pap.


Katonai nyilvántartásba veszik a 18 éveseket

Nem behívóról van szó, hanem csupán nyilvántartásba veszik a 2002-ben született férfiakat.

A katonai nyilvántartásba való felvételről kapnak levelet azok a fiatalok, akik idén töltik be 18. életévüket, továbbá azok, akik idősebbek, és még nem jelentkeztek az illetékes szolgálatnál - tájékoztat a szerbiai Védelmi Minisztérium.
A nyilvántartásba való felvétel nem azt jelenti, hogy sorkatonai kötelezettséget kell vállalni, hanem ez egy már bevált módszer, ami törvényi kötelezettség.
Az érintettek a Védelmi Minisztérium helyi kirendeltségénél jelentkezhetnek, és magukkal kell vinniük személyi igazolványukat. A nyilvántartásba vétel február 28-ig tart.
Azok a fiatal férfiak, akik külföldön tartózkodnak, az említett törvényi kötelezettségüknek az adott országban található szerb diplomáciai, vagy konzuli szolgálatnál tehetnek eleget.

Katonai nyilvántartás a 18 éves férfiaknak

Katonai nyilvántartásba veszik azokat a férfiakat,
akik idén lesznek 18 évesek.

Az idén 18 éves férfiak
2002-ben születtek.
Idén 2020 van.
A katonai nyilvántartás azt jelenti,
hogy a férfi adatait leírják.
A katonai nyilvántartás nem jelenti azt,
hogy a férfi katonának fog menni.
Törvény szerint, minden férfi adatának
benne kell lenni a katonai nyilvántartásban.
Levelet fognak kapni
a 18 évet betöltő férfiak
a katonai nyilvántartásról.
Levelet fognak kapni
az idősebb férfiak is,
akik még nincsenek a katonai nyilvántartásban.
A katonai nyilvántartás február 28-ig tart.
A katonai nyilvántartáshoz a férfinak
a személyi igazolványát kell vinnie.
A Védelmi Minisztérium készíti
a katonai nyilvántartásokat.
A Védelmi Minisztériumnak
sok vajdasági városban is van épülete.
A férfinak a lakóhelyéhez legközelebbi
Védelmi Minisztériumi épületbe kell menni
a katonai nyilvántartás miatt.


Segítsünk a szabadkai Fazekas családnak!

A szülők és a három gyerek egy apró kertvárosi házban él, de nem tudják teljesen felmelegíteni az otthonukat.

Tüzelőre van szüksége a szabadkai Fazekas családnak. A család középső gyermeke, Viktória idén kezdte az általános iskola első osztályát. A matematika házi feladatát írta, mikor meglátogattuk őket. Idősebb testvére, József iskolában volt, kishúga, Katalin pedig babáival játszott. Fazekas Viktória: „A Józsi szokott legjobban játszani telefonon, a Kati meg én az udvaron és itt bent szoktunk játszani a játékokkal.”
A szabadkai család szociális segélyből él, a Caritastól is kapnak ennivalót. A házban több szobában nincs áram. Fazekas János fizikai sérülései miatt nem tud munkát vállalni, párja, Alexandra pedig mentálisan sérült.
Fazekas János: „Nekem elég sok sérülésem van. Gyerekkoromban, 8 évesen megjártam a kezemmel. Amit csak terhet viszek, mindig. A hátgerincem meg van sérülve. Operálni nem lehet. Ezek miatt a lábam is görcsöl, a fejem is. Sok problémám van. De leginkább a hát és a lábaim. Dolgozni nem birok. Esetleg valamilyen apróságokat, de konkrét munkát nem birok dolgozni.”
A Fazekas családnak leginkább tűzifára van szüksége, ugyanis az eddigi tartalékuk nagyjából egy hétvégére elég, de ruhaneműket és élelmet is elfogadnak. Bárki, aki szeretne segíteni a családon, a 060/50-15-325-es telefonszámon keresheti fel őket vagy személyesen Szabadkán, az Aranđelovac utca 45/a házszám alatt.

A jó szándékú emberek segítségét kéri a szabadkai Fazekas család.

A szülők és a 3 gyerek egy apró kertvárosi házban él.
A tél érkezésével a család nem tudja teljesen
felmelegíteni az otthonukat.
A Fazekas családnak tüzelőre van szüksége,
hogy meleg otthonuk legyen.
A család legkisebb gyermeke, Katalin még otthon van.
A család középső gyermeke, Viktória
idén kezdte az általános iskola első osztályát.
A család legidősebb gyermeke, József is iskolába jár.
A Fazekas család segélyekből él,
ennivalót is a Caritastól kapnak.
A Caritas olyan szervezet, ami a szegény sorsú
embereknek és családoknak segít.
A Fazekas család házában
több szobában nincs áram sem.
Az édesapa, Fazekas János sérülései miatt
nem tud munkát vállalni.
Az édesanya, Alexandra értelmi sérült, ezért nem dolgozik.
A Fazekas családnak tűzifára van
a legnagyobb szüksége, de ruhákat
és élelmet is elfogadnak.
Aki szeretne segíteni a családon,
a következő telefonszámon tudja felkeresni őket:
 060 50 15-325.
Aki személyesen menne el a Fazekas családnak
segíteni, az a következő címen találja meg őket:
Aranđelovac utca 45/a házszámon.


Megszűnt a városok közötti tömegközlekedés Szerbiában

Ma 12 óráig közlekedhettek a települések között az autóbuszok és a vonatok Szerbia területén, azután már nem mennek.

A hírt Aleksandar Vučić államfő jelentette be sajtótájékoztatóján.
Az intézkedés célja, hogy megakadályozzák a koronavírus terjedését a zsúfolt járműveken. Az autók használata engedélyezett.
Aleksandar Vučić, Szerbia elnöke csütörtökön bejelentette, hogy bevezetik a városközi tömegközlekedés teljes tiltását. Az intézkedés pénteken 12 órától a városközi közúti és vasúti tömegközlekedésre vonatkozik. Csak a személyautó-forgalom lehetősége marad. Tehát az utolsó járatok indulása a települések közötti autóbuszok és vonatok esetében pénteken 12 óráig volt lehetséges.

Megszűnik a városok közötti tömegközlekedés Szerbiában

Ma 12:00 órától megszűnik a városok közötti tömegközlekedés Szerbiában.

Ma március 20-a
péntek van.
Ez azt jelenti, hogy nem fognak menni
a városok között sem az autóbuszok,
sem a vonatok.
Ezt Aleksandar Vučić,
szerb államfő jelentette be
tegnap este.
Tegnap március 19-e,
csütörtök volt.
A koronavírus miatt szűnik meg
a tömegközlekedés
a városok között Szerbiában.
Azért szűnik meg a tömegközlekedés
a városok között, hogy a buszokban
és a vonatokban ne kapják el
az emberek a koronavírust.
A nagy tömegben az ember
könnyebben elkapja a koronavírust.
Autóval lehet menni a városok között
Szerbiában.


Búcsúfiát is hazavihetnek a hétvégén Tordáról

Igaz szerényebb körülmények között, de a hétvégén megszervezik Tordán a település legnagyobb ünnepét, a falunapot és a templombúcsút.

A falu újratelepítésének 245. évfordulója jegyében zajló eseményre a szervezők, az előírt egészségügyi szabályokat betartva, színes programokkal várják a helyieket és távolabbi vendégeket.
Péntek délután 5 órai kezdettel a kultúrotthonban a Juhász zenekar gyerekeknek koncertezik, míg szombaton, a helyi horgászegyesület szervezésében, nem marad el a hagyományos, egész napos horgászverseny sem. A Nepomuki Szent János plébániatemplomban délelőtt tíz órakor ünnepi szentmisét tartanak, majd pedig sor kerül az emlékhelyek, emléktáblák, valamint a 2003-ban felállított templom előtti kereszt megkoszorúzására. Délben az érdekelteket a kultúrotthonba várják, ahol helyi amatőr festők és helyi értékek tárlatának a megnyitójára kerül majd sor. Ez alkalommal a szervezők meglepetéssel is készülnek, sőt, mint minden alkalommal a kicsikről sem feledkeznek meg.
Vasárnap délelőtt a templomban kilenc órakor szentmisét tartanak, majd pedig igaz kevesebb árussal, de a jelenlévők a kirakodóvásár kínálatából akár búcsúfiát is vehetnek.
Ahogy ez már lenni szokott, a tordaiak ezúttal is családias hangulattal várják a vendégeket a hétvégi háromnapos falunapra és a templombúcsúra.

Falunapot és templombúcsút ünnepel Torda a hétvégén

A hétvégén meg lesz tartva Torda település legnagyobb ünnepe.

A hétvége szombat és vasárnap.
Torda 1 falu Vajdaságban.
Torda település legnagyobb ünnepe
a falunap és a templombúcsú.
Az ünnepséget a falu újratelepítésének
245. évfordulója alkalmából szervezik meg.
A falu ünnepségén az embereknek
fontos lesz betartani
a koronavírus elleni óvintézkedéseket.
Ezek az óvintézkedések a maszkviselést
és az emberek közötti távolságot jelenti.
A falubéliek érdekes és szép programokkal várják
a távolabbi településekről érkezőket
Torda falunapjára és templombúcsújára.
A programok már pénteken elkezdődnek Tordán.
Péntek május 14-e lesz.
Péntek délután 5 órától a kultúrotthonban
a Juhász zenekar fog gyerekeknek koncertezni.
Szombaton egész napos horgászverseny lesz a faluban.
Szombat május 15-e lesz.
Szombat délelőtt 10 órától ünnepi szentmise lesz
a Nepomuki Szent János templomban.
Szombat délben, vagyis 12 órakor
a kultúrotthonban kiállítás lesz.
A kiállításon a tordai amatőr festők munkáit
és a helyi tárgyakat, emlékeket lehet megtekinteni.
Az amatőr szó azt jelenti, hogy
valaki például nagyon szeret festeni,
de nem festőművész, nem szakembere a festészetnek.
Vasárnap délelőtt 9 órakor
szentmisét tartanak a tordai templomban.
Vasárnap május 16-a lesz.
A szentmise után kirakodóvásár várja
az érdeklődőket Tordán.
A tordai lakosok nagy szeretettel várják
a látogatókat a település 3 napos falunapjára
és templombúcsújára.


Szombaton sorsolják ki az első lakást

Szombaton, november 28-án lesz a Vedd el a számlát, és nyerj! elnevezésű nyereményjáték első nyerteseinek sorsolása - jelentette be Siniša Mali.

Az első forduló első húzásakor egy belgrádi lakást és öt személygépkocsit sorsolnak ki. Az eseményt a közmédia élőben közvetíti szombaton 17:55-től.
A nyereményt december 26-án adják majd át, amikor a második sorsolást tartják. Akkor két lakást és 10 Fiat 500L típusú autót sorsolnak ki.
A szerb pénzügyminiszter hozzátette, eddig mintegy 2,8 millió boríték érkezett be. Az első sorsolást november 21-én tartották volna meg, de elhalasztották az Irinej pátriárka halála kapcsán bejelentett háromnapos gyász miatt.

Szombaton sorsolják ki az első lakást

Szombaton lesz a Vedd el a számlát, és nyerj! elnevezésű nyereményjáték 1. nyerteseinek sorsolása.

Szombat november 28-a lesz.
Az 1. nyeremények
sorsolásakor 1 belgrádi
lakást és 5 autót
sorsolnak ki.
Belgrád Szerbia fővárosa.
A nyereményeket
december 26-án
adják majd át.
Ugyanezen a napon lesz
a 2. sorsolás is.
A 2. nyeremények
sorsolásán 2 belgrádi
lakást és 10 Fiat 500L
típusú autót sorsolnak ki.
Nagyon sok boríték
érkezett a nyereményjátékra
egész Szerbia területéről.


Karácsony másnapja

December 26-a van, karácsony másnapja, István névnapja. A magyar népszokások szerint a férfiak ilyenkor felköszöntik a falu Istvánjait és elkezdik a regölést is, ami karácsonyi és újévi köszöntés.

A hiedelmek szerint egészség- és termésvarázsló nap van ma. István napjától újévig, néhány területen vízkeresztig regöltek a legények vagy a felnőtt férfiak. A faluban házról házra járva bőséget, boldogságot kívántak a következő évre. A regösök a házhoz való megérkezéskor a házigazdától engedélyt kértek, hogy elmondhassák az éneket, ezután elmesélték a csodaszarvas legendáját. December 26-án nem Szent István királyt ünnepeljük, hanem névadó szentjét, István diakónust, aki az egyház első vértanúja volt.

Karácsony másnapja van

Ma december 26-a,
szombat van.
Karácsony másnapján,
vagyis ma van
István névnapja.
A magyar népszokás
szerint ezen a napon
a férfiak felköszöntik
a falu Istvánjait.
A magyar népszokás
szerint karácsony másnapján
a férfiak elkezdik
a regölést.
A regölés karácsonyi
és újévi köszöntést jelent.
Regöléskor a férfiak
házról házra jártak
és bőséget, boldogságot
kívántak a következő évre.
Regöléskor a férfiak
énekeltek és
elmesélték a Csodaszarvas
legendáját.
Ma már kevés
magyar területen
mennek regölni
a férfiak a falvakban.


A jövő héten irtják a szúnyogokat Szabadkán

Augusztus 24-e és 29-e között szúnyogirtás lesz Szabadka 11 helyi közösségében.

A szabadkai Kommunális Ügyek Szolgálatának értesítése szerint amennyiben az időjárási viszonyok megfelelnek, akkor mindennap 18.00 és 23.00 óra között kombinált légi és földi szúnyogirtást végeznek a város területén.
Az illetékesek felhívják a figyelmet, hogy a szúnyogirtást olyan szerekkel végzik, amelyek a méhekre mérgezőek, ezért kérik a méhészeket, hogy kaptáraikat zárják be, vagy helyezzék ki öt kilométernél távolabbra a kezelt területről.
A vegyszer hatása három napig tart.

Jövő héten szúnyogirtás lesz Szabadkán

Augusztus 24-től 29-ig szúnyogirtás lesz Szabadka területén.

Jövő héten a szúnyogirtás
este 6 órától este 11 óráig
fog tartani Szabadka területén.
Repülőből is
és autóból is fogják végezni
a szúnyogirtást.
Ha esni fog az eső,
vagy viharos időjárás lesz
jövő héten, akkor elmarad
a szúnyogirtás Szabadkán.
A szúnyogirtás olyan
vegyszerekkel történik,
amik mérgezőek
a méhekre.
Vegyszer az a folyékony
anyag, amivel megölik
a szúnyogokat.
Szúnyogirtáskor
a méhészeknek a kaptárokat
be kell zárni,
vagy 5 kilométernél
messzebb kell rakni
a kaptárokat
a szúnyogirtás területétől.
A méhészek kaptárokban
tartják a méheket.
A vegyszer mérgező
hatása 3 napig tart.


Csak átmenetileg javult a levegő minősége

Október második felében Vajdaság-szerte rossz adatokat mutattak a levegő szennyezettségét vizsgáló elemzések.

A hónap első tíz napjában még jó és elfogadható volt a levegő minősége, de október 12-től kezdve már túlzottan szennyezett volt a levegő. Mára javult a helyzet, amihez nagyban hozzájárult a tegnapi eső is. Sajnos azonban csak átmeneti javulásról beszélhetünk, mivel a téli időszakban várhatóan ismét szennyezettebb lesz a levegő. A Környezetvédelmi Titkárság munkatársa szerint a polgároknak is tisztában kellene lenniük azzal, hogy a fa és a szén tüzelésével, vagy a műanyag és a gumi égetésével ők is hozzájárulnak a levegő szennyezéséhez.

Csak egy kis időre javult a levegő minősége Vajdaságban.

A levegő minőség októberben nagyon rossz volt.
Október 12-től nagyon szennyezett volt a levegő Vajdaságban.
Azért volt szennyezett, mert sok volt a piszkos por a levegőben.
A szennyezett levegő nem jó az ember egészségének.
A szennyezett levegőben az ember meg tud betegedni.
A napokban már tisztább a levegő.
Azért lett tisztább a levegő, mert tegnap esett az eső és fújt a szél.
Tegnap október 30-a volt.
Az eső és a szél megtisztítja a levegőt.
Sajnos csak egy kis időre tisztul meg a levegő Vajdaságban.
A téli időszakban újra szennyezett lehet a levegő.
A fűtés miatt lehet szennyezett a levegő.
A fa és a szén tüzelésével szennyeződik a levegő.
A műanyag és a gumi égetésével is szennyeződik a levegő.
Az embereknek is vigyázniuk kell a levegő tisztaságára.


Országos szintű virtuális állásbörzét tart a Nemzeti Foglalkoztatási Szolgálat

A börzére csütörtökön 10-től 16 óráig kerül sor.

A részvétel ingyenes, de csak 7500 munkát kereső személy jelentkezhet be a www.nsz-sajamzaposljavanja.rs honlapra. Ezért az érdeklődőknek mielőbb regisztrálniuk kell. 70 szerbiai munkaadó fog bemutatkozni, összesen mintegy 2800 szabad munkahellyel.
Életkortól, iskolai végzettségtől függetlenül szemezgethet majd mindenki a felkínált munkák között – mondják a szabadkai munkaközvetítő illetékesei. Szabadkán hét munkáltató vesz részt ezen az állásbörzén.
Szécsi Erdmann Elvira, munkaügyi tanácsadó: "Minden munkát kereső személy, aki szeretne részt venni ezen az állásbörzén, kell hogy regisztráljon a honlapon, azután kap egy kódot az-e-mail címére, és azzal a kóddal tud majd május 20-án 10 órakor belépni az állásbörzére. Ott alkalom lesz arra is, hogy esetleg a kiválasztott munkaadóval cseteljen, megbeszélje a dolgokat. Tehát egy kisebb állásinterjút is le tud bonyolítani, vagy ha információra van szüksége, akkor azt meg tudja ott kérdezni a munkaadótól."

Állásbörze az interneten keresztül

Országos szintű állásbörzét szervez a Nemzeti Foglalkoztatási Szolgálat az interneten keresztül.

Állásbörzére a munkaadók
és a munkát kereső emberek mennek.
Az állásbörzén a munkanélküli emberek is
munkát tudnak találni.
Idén az állásbörzét az interneten keresztül szervezik.
Idén 2021 van.
Az állásbörze csütörtök délelőtt 10 órától
délután 4 óráig tart.
Csütörtök május 20-a lesz.
Az állásbörzén való részvétel ingyenes lesz.
Az állásbörzére 7500 munkát kereső
személy jelentkezhet majd be.
Ez miatt minél előbb érdemes jelentkezni
az állásbörzére a munkát kereső személyeknek.
A www.nsz-sajamzaposljavanja.rs
internetes oldalon kell bejelentkezni az állásbörzésre.
Erre az internetes oldalra előre be kell jelentkezni.
A bejelentkezés után kapunk 1 kódot
az e-mail címünkre.
Az e-mail cím internetes postafiókot jelent.
Ezzel a kóddal lehet majd bejelentkezni
az állásbörzére csütörtök délelőtt 10 órától.
Az állásbörzén 70 szerbiai munkaadó fog bemutatkozni.
Az állásbörzén összesen 2800
szabad munkahelyre lehet majd jelentkezni.
A csütörtöki állásbörzén 7 szabadkai
munkaadó vesz majd részt.
Csütörtökön a munkát kereső emberek
bátran feltehetik a munkával kapcsolatos
kérdéseiket a munkaadóknak.


Extrém UV-B-sugárzás várható

A figyelmeztetés szerint az UV-B-sugárzás ma elérheti a 8-as értéket.

A magyar Országos Meteorológiai Szolgálat felhívta a figyelmet, hogy ma extrém UV-B-sugárzás várható. Ilyenkor normál bőrtípusnál már 15-20 perc napon tartózkodás után is bőrpír keletkezhet. Azt kérik, fokozottan védekezzenek a napsugárzás által okozott leégés ellen. Ha lehetséges napközben 11 és 15 óra között kerüljék a napozást. Vállat takaró póló, szalmakalap, illetve fényvédő krém használata mindenképpen javasolt - írta a meteorológiai szolgálat. Az előrejelzés szerint ma a legmagasabb hőmérséklet 28 és 33 fok között várható.

Extrém UV-B-sugárzás lesz

UV-B-sugárzás a nap erős sugarait jelenti.
Extrém azt jelenti, hogy nagyon erős.
Ma július 5-e, péntek van.
Extrém UV-B-sugárzás akkor van, amikor nagyon meleg van.
Extrém UV-B-sugárzás miatt az ember bőre 15 perc alatt le tud égni.
A nap miatt leégett, piros bőrt bőrpírnek nevezzük.
A nagy melegben az embernek védeni kell a bőrét a naptól.
Védeni a bőrt a naptól, naptejjel lehet.
Védeni a bőrt a naptól, vállat eltakaró ruházattal lehet.
Védeni a bőrt a naptól, úgy lehet, hogy az ember kalapot visel.
Védeni a bőrt úgy lehet, hogy az ember nem megy napozni délelőtt 11 órától délután 3 óráig.
Ma 28 és 33 fok között lesz a hőmérséklet.


A teljes zárlat lehetőségét vetette fel Lončar

A járványügyi helyzet akkor változik meg, ha mi megváltozunk - mondta a szerb egészségügyi miniszter.

Közel járunk a teljes zárlathoz Szerbiában, mert a jelenlegi járványügyi intézkedéseket nem tartják be a lakosok - mondta Zlatibor Lončar egészségügyi miniszter. A Szerbiai RTV vendégeként kiemelte, a koronavírus már beférkőzött a családokba. Az idősebbek betartják az intézkedéseket, a fiatalabb családtagok viszont nem, és például az unokák megfertőzik a nagyszülőket. Hiába korlátozzák a szórakozóhelyeket, mert találnak megoldást és a társasági életet máshol szervezik meg. A felügyelők nem tudnak minden házat ellenőrizni - tette hozzá a miniszter.
Két nagy gond van. Az egyik, hogy sokan nem jelentkeznek időben az orvosnál. A másik probléma a vírustagadás, vagy azok az emberek, akik azt gondolják, hogy nekik a koronavírus nem okoz problémát. Ők azok, akik legingerültebbek, amikor orvoshoz kerülnek. Nincs a világon olyan egészségügyi rendszer, amely helytáll, ha rövid idő alatt az ország jelentős része megfertőződik. Már több mint 2300 egészségügyi dolgozó koronavírusos - mondta Lončar.

Zlatibor Lončar azt mondta, hogy közel járunk a teljes zárlat bevezetéséhez Szerbiában.

Zlatibor Lončar a szerb
egészségügyi miniszter.
Teljes zárlat az,
amikor minden bezár.
Szerbiában nagyon sok
az új koronavírusos beteg.
Az egészségügyi miniszter
azt mondta, hogy akkor
változik a járványügyi
helyzet, ha az emberek is
megváltoznak.
Az embereknek fontos
betartani az óvintézkedéseket.
Koronavírus elleni
óvintézkedés például
a maszkviselet zárt
és nyílt téren,
a 2 méteres
távolságtartás
és a gyakori kézmosás
és kézfertőtlenítés.
Zlatibor Lončar szerint
az emberek nem tartják be
ezeket az óvintézkedéseket.
Ezért is van nagyon sok
koronavírusos beteg
az országban.
Zlatibor Lončar elmondta,
hogy az idősebbek
betartják az óvintézkedéseket.
Az egészségügyi miniszter
szerint a fiatalok azok,
akik nem tartják be
az óvintézkedéseket.
Ezért sokszor megtörténik
az, hogy az idős ember
az unokájától kapja el
a koronavírust.
Az egészségügyi miniszter
azt is mondta, hogy
2 nagy gond van.
Az egyik, hogy sokan
nem jelentkeznek időben
az orvosnál.
A másik, hogy
sok ember azt gondolja,
hogy neki nem árt
a koronavírus.
Gondot jelent már az is,
hogy sok egészségügyi
dolgozó kapta el
a koronavírust.
Egészségügyi dolgozó
például az orvos,
a nővér, az ápoló.


Meghosszabbított nyitvatartás augusztusban a horgosi közúti határátkelőn

A nyári időszak végén várhatóan tovább növekvő utasforgalomra való tekintettel augusztus 4-e és 21-e között a pénteki, szombati és vasárnapi napokon folyamatos nyitvatartással fogadja az utasokat a horgosi közúti határátkelő.

A hét többi napján a megszokott működési rend szerint, 7 és 19 óra között üzemel. A Királyhalom-Ásotthalom közúti határátkelő szeptember 3-ig a pénteki, szombati és vasárnapi napokon szintén meghosszabbított nyitvatartással, 7 és 22 óra között várja az utasokat, a hét többi napján pedig 7 és 19 óra között üzemel. A többi határátkelőhely az eddig megszokott rendben működik.

Meghosszabbított nyitvatartás a horgosi közúti határon

Meghosszabbított nyitvatartással működik augusztusban a horgosi közúti határátkelő.

Augusztus 4-e és 21-e között a pénteki, szombati
és vasárnapi napokon egész napos
nyitvatartással fogadja az utasokat
a horgosi közúti határátkelő.
A nyári időszak végén várhatóan még több
utas lesz a határokon.
A hosszabbított nyitvatartás azért lesz, hogy
ne alakuljon ki nagyon hosszú várakozás a határátkelőn.
A hét többi napján a megszokott munkaidőben,
vagyis reggel 7 óra és este 7 óra között dolgozik
a horgosi közúti határátkelő.
A Királyhalom-Ásotthalom közúti határátkelő
szeptember 3-ig a pénteki, szombati
és vasárnapi napokon szintén
meghosszabbított nyitvatartással működik.
Ez a határátkelő az említett napokon
reggel 7 óra és este 10 óra között várja az utasokat.
A hét többi napján pedig reggel 7 óra és este 7 óra között működik.
A többi határátkelőhely az eddig megszokott munkaidőben dolgozik.


Leégett a házuk, dolgoznak a felújításán, de jól jönne a segítség

Támogatásra szorul egy zentai család, amelynek tavaly novemberben porig égett a háza. Mindenük odaveszett. Azóta sikerült összeszedni az anyagot a tetőszerkezetre, de még rengeteg építkezési anyag hiányzik ahhoz, hogy felújíthassák az épületet.

A zentai Urbán Erika háza tavaly novemberben leégett, így ő és párja nagyon nehéz helyzetbe kerültek. A barátok azonnal gyüjtést szerveztek a közösségi oldalon, valamint jótékonysági bált is szerveztek megsegítésükre. A befolyt összegből a tetőszerkezethez való gerendákat sikerült megvásárolni.
A tűzben porrá égett az egész ház. Odaveszett minden emlékük, iratuk, bútoruk és ruhájuk. A puszta falak emlékeztetik őket a hirtelen történt katasztrófára.
Urbán Erika:
„- Azt állapították meg, hogy a villanyóra mögött zárlat keletkezett és ez végig szaladt az egész villanyhálózaton és így kigyulladt a konyha, a konyhától pedig az egész ház.
- Jelenleg hol laknak?
- Jelenleg a hátsó épületben, ami istállónak épült 20 évvel ezelőtt. Valamennyire lakhatóvá tettük és így meghúztuk magunkat.”
A portán jelenleg nincs áram, csak víz. Apci Ferenc egy magánvállalkozónál dolgozik órabérben, Erika pedig baromfit nevel, így próbálnak megélni. Önerőből próbálják felújítani a házat, de elmondásuk szerint nagyon nehéz, hiszen munkaerő és építőanyag hiányában is vannak.
Apci Ferenc: „Mi ketten csináljuk amikor bírjuk, munka után. Most is próbálom csinálni ezt a részt, hogy haladjunk vele. Remélem, minél előbb elkészül. Próbálkozunk, hogy minél előbb felépüljön.  Fájdalmas, de reménykedem, hogy fel lesz építve.”
Újra kell húzni a teljes villanyhálózatot is, emellett pedig szükségük lenne villanykapcsolókra, konnektorokra, csapokra és különböző építési anyagra, pl. sóderre, homokra, cementre, OSB táblára. Minden segítséget nagy örömmel fogadnak.

Leégett a házuk, segítségre lenne szükségük

Segítségre lenne szüksége 1 zentai családnak.

A zentai Urbán családnak tavaly
novemberben teljesen leégett a háza.
Zenta 1 város és község Vajdaságban.
Tavaly 2021 volt.
A zentai Urbán családnak mindene a tűzbe veszett.
A család barátai jótékonysági akciókat
szerveztek az Urbán család számára.
A jótékonysági akciókból összegyűjtött pénzből
sikerült megvásárolniuk
a tetőszerkezethez való gerendákat.
Még nagyon sok építkezési anyag
hiányzik ahhoz, hogy újra építhessék a házukat.
Az Urbán család jelenleg a leégett házuk
hátsó épületében lakik.
Ez a hátsó épület istállónak épült
20 évvel ezelőtt.
A leégett részen jelenleg nincs áram,
csak víz van.
A zentai Urbán család saját erejéből
próbálja újraépíteni a házukat.
Ez nagyon nehéz feladat,
mert nincs elegendő munkaerő
és építőanyaguk sem.
A leégett részen újra kell húzni a teljes villanyhálózatot.
Az Urbán családnak szüksége lenne még
villanykapcsolókra, konnektorokra,
csapokra és különböző építési anyagokra.
Ilyen építési anyag például
a sóder, a homok, a cement, az OSB tábla.
Minden segítséget nagy örömmel fogad
a zentai Urbán család.
Ha valaki szeretne segíteni,
Urbán Erika telefonszámát hívhatja:
0631765706
A következő OTP Bankos
számlaszámra lehet pénzt küldeni
az Urbán család megsegítésére:
325-9300702226445-19


Böjte Csaba mutatja be az ünnepi szentmisét a szabadkai Szentkúton

Idén is várják a híveket augusztus utolsó hétvégéjén a Szabadka melletti Szentkútra, a Könnyező Szűzanya Egyházmegyei Kegyhely búcsújába. Vasárnap az ünnepi magyar nyelvű szentmisét Böjte Csaba ferences rendi szerzetes mutatja be.

A Triduum első napján, vagyis ma rózsafüzér imádságot, majd szentmisét tartottak, és ugyanez lesz pénteken is 18:30-tól.
Szombat este pedig bűnbánati liturgiát, gyertyás körmenetet és szentmisét tartanak.
Vasárnap az ünnepi magyar nyelvű szentmisét Böjte Csaba ferences rendi szerzetes mutatja be. A horvát nyelvű misét pedig msgr. Roko Glasnović dubrovniki püspök celebrálja.
A vasárnap reggel 8 órától kezdődő magyar nyelvű szentmisét a Pannon Televízió és a Szabadkai Magyar Rádió is élőben közvetíti.
Ma a szentmisét főtisztelendő Željko Šipek kegyhelyigazgató celebrálta.
Željko Šipek, kegyhelyigazgató, Könnyező Szűzanya Egyházmegyei Kegyhely, Szentkút: „Minden évben felkészülünk az itteni búcsúra. Az előkészületek egyike a búcsú előtti háromnapos időszak. Ilyenkor a hívek lelkileg készülnek fel arra, hogy maga az ünnep minél meghittebb legyen, tele lelki gyümölcsökkel. A híveknek fontos ez a felkészülés magára az ünnepre, mert éppen maga az ünnepnap késztet bennünket arra, hogy úgy kell élnünk, ahogyan arra Szűz Mária biztat minket, hogy szent életet éljünk, ahogyan ő is élt. Mi ezt szeretnénk megörökölni ebben a felkészülésben a nagy napra.”

Böjte Csaba tart ünnepi szentmisét a szabadkai Szentkúton

Idén is várják a híveket augusztus utolsó hétvégéjén a Szabadka melletti Szentkútra.

Augusztus utolsó hétvégéje
augusztus 26-án szombaton
és augusztus 27-én vasárnap lesz.
A Könnyező Szűzanya Egyházmegyei Kegyhely búcsúja lesz
szombaton és vasárnap a szabadkai Szentkúton.
Vasárnap az ünnepi magyar nyelvű szentmisét
Böjte Csaba ferences rendi szerzetes mutatja be.
Böjte Csaba Erdélyből érkezik.
A Triduum első napján, vagyis tegnap rózsafüzér imádságot
és szentmisét tartottak Szentkúton.
Tegnap augusztus 24-e, csütörtök volt.
Ugyanez lesz ma is 18:30-tól a szabadkai Szentkúton.
Ma augusztus 25-e, péntek van.
Szombat este bűnbánati imádságot,
gyertyás körmenetet és szentmisét tartanak.
Vasárnap az ünnepi magyar nyelvű szentmisét
Böjte Csaba mutatja be.
A vasárnap reggel 8 órától kezdődő
magyar nyelvű szentmisét a Pannon Televízió és
a Szabadkai Magyar Rádió is élőben közvetíti.
A horvát nyelvű misét msgr. Roko Glasnović
dubrovniki püspök tartja.


Mindenkinek fel kellene vennie az influenza elleni védőoltást

Október végén kezdik el beadni az influenza elleni védőoltásokat Szerbiában.

Idén a Batut közegészségügyi intézet javaslatára mintegy 48 ezer vakcinával többet rendeltek a gyártótól, így majdnem 290 ezer áll majd a tervek szerint rendelkezésre. Darija Kisić Tepavčević, a Batut Közegészségügyi Intézet orvosa a Szerbia RTV-nek elmondta, az influenza elleni vakcinát mindenkinek fel kellene vennie. Elsősorban a légzőszervi, a szív- és érrendszeri, a vesebetegségekkel és az anyagcserezavarokkal küzdő személyeknél a legmagasabb a kockázata szövődmények kialakulásának, de a túlsúlyos emberekre és a várandós nőkre is kockázatot jelenthet az influenza, valamint az asztmás gyerekeket is védeni kell.

Október végétől lesz influenza elleni védőoltás Szerbiában.

Az influenza elleni védőoltást az orvos adja be az embernek.
Az influenza elleni védőoltás megvédi az embert a megfázástól.
Megfázáskor az ember lázas, köhög, tüsszög, folyik az orra.
A védőoltást vakcinának is hívják.
Nagyon sok influenza ellene védőoltást hoztak Szerbiába.
Az orvosok azt mondják, minden embernek kellene védőoltást kapni.
Az orvosok azt mondják, fontos a védőoltás a légzőszervi betegeknek.
Légzőszervi betegségben az ember nehezen lélegzik.
Az orvosok azt mondják, fontos a védőoltás a szívbetegeknek.
Az orvosok azt mondják, fontos a védőoltás a túlsúlyos embereknek.
Az orvosok azt mondják, fontos a védőoltás a várandós nőknek.
Várandós nő az, aki kisbabát vár a hasában.
Azt orvosok azt mondják, fontos a védőoltás az asztmás gyerekeknek.


Sosem késő elkezdeni

Az idősek világnapja alkalmából nyílt kiállítás a szabadkai Városháza előcsarnokában.

A Vinculum Egyesület szervezett egy tábort a nyugdíjasoknak, ott készültek el a festmények és az egyéb kézműves tárgyak. Az eseményt Szabadka Város Társadalmi Tevékenységek Titkársága támogatta.
Víg Szalma Stella, elnök, Vinculum Egyesület, Szabadka: „Két hónapos volt a festőtábor, ahol az idősek, illetve a nyugdíjasok részt vettek. Voltak kinti és benti tevékenységek, gölöncsérezés és festményeket készítettek. Vannak amatőrök, vannak kezdők. Olyanok, akik már festettek előtte, és inkább a barátkozásról szólt az egész projekt.”

Ma van az idős emberek világnapja

Ma október 1-je, szombat van.
Az idősek világnapja alkalmából kiállítás nyílt ma
a szabadkai Városháza előcsarnokában.
A Vinculum Egyesület szervezett 1 tábort
a nyugdíjasok és az idős személyek számára.
A festőtábor 2 hónapig tartott.
A festőtáborban sokat festettek
és barátkoztak az idős személyek.
A táborban készült festményeket
és más kézműves tárgyakat állították ki
a szabadkai Városháza előcsarnokában.
Ezeket a festményeket és kézműves tárgyakat
szabadon meg lehet tekinteni.


Elhunyt hozzátartozóikra emlékeznek a pravoszláv egyház tagjai

A halottak napját minden évben a Szent Nagy-vértanú Demetrius ünnepe, azaz november 8. előtti szombaton tartják. Ilyenkor imákkal és gyertyagyújtással emlékeznek elhunyt családtagjaikra, barátaikra.

A temetőkbe kötelezően visznek főtt búzát, vörösbort és gyertyát.
A halottakra való emlékezés hagyománya a XIV. századra vezethető vissza. A szerb nép az oroszoktól vette át ezt az ünnepet. Eleinte csak a harcokban elesett katonákra emlékeztek, később azonban minden elhunyt szerettükre kiterjesztették a megemlékezést.

Ma van halottak napja az ortodox hívek számára

Ma tartják a hallottak napját az ortodox hívek.

Ma november 5-e, szombat van.
A halottak napját minden évben
a Szent Nagy-vértanú Demetrius ünnepe,
vagyis november 8-a előtti szombaton tartják
az ortodox hívek.
Szerbiában nagyon sok ortodox hívő van.
Ezen a napon imákkal és gyertyagyújtással
emlékeznek elhunyt családtagjaikra,
szeretteikre az ortodox hívek.
A temetőkbe kötelezően visznek
főtt búzát, vörösbort és gyertyát.
A szerb nép az oroszoktól vette át ezt az ünnepet.
Eleinte csak a harcokban elhunyt katonákra
emlékeztek ezen a napon.
Később már minden elhunyt szerettükre
megemlékeztek az ortodox hívek halottak napján.


Enyhítések Szabadkán

Több járványkezelő intézkedésen enyhített a szabadkai válságstáb.

A döntésük értelmében az éttermek és vendéglátóipari létesítmények, amelyek rendelkeznek terasszal, 23 óra helyett hajnali 1 óráig is működhetnek. Amelyeknek nincs külső terük, 21 órától 6 óráig továbbra is zárva tartanak.
A boltok, kereskedelmi egységek ezentúl akár 23 óráig is működhetnek.
Az illetékesek arról is döntöttek, hogy a kulturális, művészeti rendezvényeken zárt és nyílt téren is engedélyezett 500 főig a részvétel, azzal, hogy zárt térben egy ülőhelyet kötelező kihagyni a székek között, nyílt helyen pedig biztosítani kell a másfél méteres távolságtartás lehetőségét. Mindkét esetben kötelező a maszkhasználat a látogatóknak és a részvevőknek is.
A szerencsejátékokkal foglalkozó objektumok a járványügyi szabályok szigorú betartása mellett működhetnek a továbbiakban.
A válságstáb döntései már életbe léptek.

Újabb enyhítések Szabadkán

Újabb szigorításokon enyhítettek Szabadkán.

A szigorításokat
a koronavírus-járvány miatt
hozták meg Szabadkán.
Enyhítés Szabadkán az,
hogy az éttermek
és vendéglátóipari
létesítmények amelyeknek
van teraszuk,
hajnali 1 óráig
lehetnek nyitva.
Vendéglátóipari létesítmény
például a kávézó.
Az enyhítések előtt
az éttermek és
a vendéglátóipari létesítmények
amelyeknek van terasza,
csak este 11 óráig
lehettek nyitva.
Azok az éttermek
és vendéglátóipari
létesítmények, amelyeknek
nincs teraszuk, továbbra is
reggel 6 órától
este 9 óráig lehetnek nyitva.
A boltok, az üzletek
most már este 11 óráig is
nyitva lehetnek.
A kulturális, művészeti
rendezvényeken zárt
és nyílt téren is
500 emberig engedélyezett
a gyülekezés.
Kulturális, művészeti
rendezvény például
a színház, vagy
a komolyzenei koncert.
A kulturális, művészeti
rendezvényeken
kötelező a maszk viselése
mindenki számára.
A kulturális, művészeti
rendezvényeken zárt térben
1 ülőhelyet kötelező
kihagyni a székek között.
A kulturális, művészeti
rendezvényeken nyílt téren
kötelező az 1,5 méteres
távolságtartás
az emberek között.
A szerencsejátékokkal
foglalkozó helyiségek is
működhetnek, szigorúan
betartva a járványügyi
szabályokat.


Gyereket a magasba!

Idén is a magasba emelték gyermeküket a szülők.

A budapesti Három királyfi, három királylány mozgalom határon átívelő akciójának, a Gyereket a magasba! című programnak a célja, hogy a résztvevők kiálljanak a gyermekvállalás és a családalapítás fontossága mellett. A mozgalom vajdasági partnerszervezete a VM4K. Több vajdasági településen is megszervezték az akciót. A palicsi Magyar Művelődési Központban a szülők és gyermekek közös játékokon és foglalkozásokon vehettek részt, majd 11 órakor, a többi településsel egy időben a szülők magasba emelték gyermeküket.
Szalai Andrea, szakmai referens, VM4K: „Az idén első alkalommal került megszervezésre egész Vajdaságban a Gyereket a magasba! elnevezésű program. Ez a budapesti székhelyű Három király, három királylány szervezet kezdeményezése. Az egész Kárpát-medencében 11 órakor a magasba emelték a gyermekeket. Ezzel is kiállva a családalapítás, a gyermekvállalás fontossága mellett.”

Gyereket a magasba!

Tegnap újra megszervezték a Gyereket a magasba! elnevezésű akciót.

Tegnap szeptember 25-e, szombat volt.
A budapesti Három királyfi, három királylány
mozgalom szervezésében
tegnap 11 órakor megtartották
a Gyereket a magasba! című programot.
A Magyarországgal határos
magyar lakta területeken ugyanabban
az időpontban emelték fel tegnap
a szülők a gyermekeiket.
A program célja, hogy a résztvevők kiálljanak
a gyermekvállalás és a családalapítás fontosságáért.
Vajdaságban a VM4K szervezte meg a programot.
Több vajdasági településen is megszervezték
a Gyereket a magasba! akciót.
A palicsi Magyar Művelődési Központban
a szülők és gyerekek közös játékokon
és foglalkozásokon vehettek részt.
A foglalkozások után délelőtt 11 órakor
a többi településsel egy időben
a szülők magasba emelték gyermeküket.


Kon: A vártnál lassabban csökken a vírus aktivitása

Szerbiában stagnál a koronavírus járvány, sőt a járványgörbe enyhe csökkenést mutat, ugyanakkor a vírus aktivitása lassabb ütemben csökken, mint arra a hónap elején számítottak - nyilatkozta dr. Predrag Kon.

A járványügyi szakember hozzátette, a következő időszakban egy újabb járványügyi kihívást jelentenek majd a választások. Reméli, hogy a választópolgárok viselnek majd maszkot és tiszteletben tartják az óvintézkedéseket. Azt is hozzátette, a katolikus és a pravoszláv húsvétkor az emberek azokból az országokból is elindulnak majd Szerbiába, ahol a vírus sokkal aktívabb. A vírus akár el is kerülhet bennünket, de csak akkor, ha a következő két hétben lecsökken a napi fertőzöttek száma - tette hozzá a szakember. Szerinte egyébként a koronavírus még legalább 100 évig jelen lesz, de csak szezonális megbetegedés formájában.

Lassabban csökken a koronavírus aktivitása

Dr. Predrag Kon szerint a vártnál lassabban csökken a koronavírus aktivitása.

Ezt azt jelenti, hogy az orvosok azt várták,
hogy egyre kevesebb koronavírusos beteg lesz
március végére Szerbiában.
Jelenleg változatlan a koronavírusos betegek száma
az országban.
Dr. Predrag Kon szerint a választások idején
az embereknek fontos lesz betartani
a járványügyi intézkedéseket.
Dr. Predrag Kon 1 szerb járványügyi orvos.
A járványügyi szakorvos elmondta,
reméli, a választások idején az emberek
maszkot fognak viselni.
Szerbiában a választás április 3-án lesz.
Dr. Predrag Kon elmondta,
hogy a katolikus és a pravoszláv húsvétkor
az emberek azokból az országokból is
elindulnak majd Szerbiába, ahol sokkal több
a koronavírusos beteg.
Dr. Predrag Kon szerint a koronavírus
még legalább 100 évig jelen lesz,
de csak szezonális megbetegedés formájában.
Ez azt jelenti, hogy csak időszakonként
jelenne meg a koronavírus.
Szezonális megbetegedés például
az influenza is.


Két magyar első osztály nyílik Palicson

Több év után szeptembertől két magyar tannyelvű elsős osztály nyílik a palicsi Miroslav Antić Általános Iskolában.

Az intézmény jól felszerelt, tágas udvarral rendelkezik. A tanulók szeretnek ide járni. A szülők számára az is érv az anyanyelvi oktatás mellett, hogy a Magyar Nemzeti Tanács és az anyaország is számos támogatást biztosít az iskolába járó gyerekek és családjuk számára. kiderült, hogy jó Palicson iskolába járni. Az iskolaudvar tágas, szépen parkosított, játszótér és sportpályák is gazdagítják.
A gyerekek a pandémia miatti kényszerszünet után szívesen tértek vissza a suliba.  A Miroslav Antić Általános Iskolában általában egy első osztályt tudnak indítani. Ez idén ősszel megkétszereződik. Jelenleg az iskolába 465 tanuló jár. A szerb és magyar diákok aránya körülbelül 50-50 százalék. A magyar nyelvű oktatás mellett többek között az anyaország támogatásai is szólnak.
A Magyar Nemzeti Tanács a magyar Miniszterelnökség Nemzetpolitikai Államtitkárságának jóvoltából idén kilencedik éve oszt majd tanszercsomagot a magyar nyelven tanuló elsős diákoknak, emellett a Rákóczi Szövetség közreműködésével iskolatáskát is biztosítanak számukra.

2 magyar első osztály nyílik Palicson

Szeptembertől 2 magyar első osztály fog nyílni Palicson.

Több éve már, hogy csak egy magyar elsős osztály
nyílt a palicsi általános iskolában.
Idén szeptemberben újra 2 magyar első osztály
nyílik majd a palicsi Miroslav Antić Általános Iskolában.
Idén 2021 van.
A palicsi iskola jól fel van szerelve
és tágas, nagy udvara van.
A palicsi iskolának nagy játszótere és sportpályái vannak.
A tanulók szeretnek a palicsi iskolába járni.
Érdemes a magyar nyelvű gyerekeket
magyar osztályba íratni.
A magyar osztályba járó gyerekek
és családjuk több támogatást is kapnak
Magyarországtól és a Szabadkán működő
Magyar Nemzeti Tanácstól is.
Támogatás például, hogy idén szeptemberben is
tanszercsomagokat kapnak a magyar nyelven
tanuló elsős diákok.
A tanszercsomagban iskolatáska, tolltartó, ceruzák,
tornafelszerelés és füzetek is vannak.


Ingyenes informatikai képzés idősebbeknek

Ismét elindult a Nagyszülők online elnevezésű informatikai képzés a VM4K-ban.

Az ingyenes kurzuson Pletikoszity Balázs informatikatanár adja át tudását az idősebb korosztály számára. A foglalkozásokat keddenként tartják, délután három órától. A jelentkezők a számítógépes kommunikáció alapjait sajátíthatják el. A legtöbben a külföldön élő családtaggal való kapcsolattartás végett jelentkeztek a foglalkozásra.
Vastag Szabó Ilona, résztvevő: „A testvérem Ausztráliában van, vele szoktam beszélgetni, illetve a gyerekekkel. Felszoktam őket hívni. Csak ennyit tudok a számítógépről. Ha valami megjelenik rajta, akkor nem tudom kitörölni. Ilyenkor mindig a szomszédságban kell keresni valakit, aki megcsinálja.”

Ingyenes informatikai képzés időseknek

Elindult az ingyenes informatikai képzés az idős embereknek.

Szabadkán, a VM4K-ban kezdődött el
az informatikai képzés az időseknek.
Az informatikai képzés neve:
Nagyszülők online.
Az informatikai képzésen az idősek
megtanulják használni a számítógépet.
Az informatikai képzésen az idősek
megtanulják, hogyan lehet üzenetet váltani
a számítógépen.
Az informatikai képzést 1 informatikatanár tarja.
Az informatikatanár neve Pletikoszity Balázs.
Az informatikai képzés minden kedden
délután 3 órától kezdődik az időseknek.
Sok idős embernek a családtagja külföldön él.
Az idős emberek számítógépen keresztül
szeretnének beszélgetni a külföldön
élő családtagjaikkal.
Az idős emberek remélik,
hogy megtanulják használni a számítógépet.


Több tornaóra az általános és középiskolákban

A 2023/2024-es tanévben 70 alsós, 30 felsős osztály és 20 középiskolai osztály kapcsolódik be a projektbe, a plusz tornaórák bevezetését pedig a 2024/2025-ös tanévtől tervezik bevezetni a teljes szerb iskolahálózatba.

Szeptembertől 120 szerbiai általános iskolai és középiskolai osztályban vezetnek be további testnevelés órákat kísérleti jelleggel az oktatási, sport és egészségügyi minisztérium közös projektjének részeként. A programot azért vezetik be, mert az elmúlt években arra lettek figyelmesek a szakemberek, hogy egyre több az elhízott, gyenge fizikai állapotú, rossz motorikus készségekkel rendelkező gyerek. A projektben résztvevő iskolákban a diákoknak további két testnevelés órájuk lesz hetente, így az általános iskolásoknak heti 5, a középiskolásoknak pedig heti 4 tornaórájuk lesz.

Szeptembertől lesz olyan általános és középiskola, ahol több tornaórát tartanak majd.

Szeptembertől indul a 2023/2024-es tanév.
Ettől a tanévtől 70 alsós osztályban,
30 felsős osztályban és 20 középiskolai osztályban
tartanak majd több tornaórát.
A tervek szerint a 2024/2025-ös tanévtől pedig
az összes szerbiai iskolába bevezetik
a plusz tornaórákat.
Az akcióban résztvevő iskolákban a diákoknak
további 2 testnevelés órájuk lesz hetente.
Ez azt jelenti, hogy az általános iskolásoknak heti 5,
a középiskolásoknak heti 4 tornaórájuk lesz.
A szakemberek azt vették észre,
hogy egyre több az elhízott, mozgásban gyengébb tanuló.
A programot azért vezetik be, hogy a gyerekek
többet mozogjanak és egészségesebben éljenek.


Kellemes tavaszi időnk lesz a húsvéti hétvégén

Sokat süt majd a nap és kevés gomolyfelhő jelenik meg az égen. Ma 21, holnap akár 23 fok is lehet. Melegfronti hatásra kell számítani, és a száraz idő miatt megnövekedhet a levegő pollentartalma is.

A szikrázó napsütést hétfőtől egy hidegfront váltja fel, amely jelentős lehűlést hoz magával. Akár a reggeli fagyok is visszatérhetnek.
Kedden a nappali csúcshőmérséklet 5-10 fok között alakul, de a nap folyamán fokozatosan felszakadozik a felhőzet, és a nap is kisüt.
Szerdán valamivel kellemesebb időjárás vár ránk. Ekkor már 9-14 fok közötti értékeket mérhetünk, csapadék nem valószínű.
Csütörtöktől visszatér a tavaszias időjárás, és a hétvége is napsütésesnek, kellemesen melegnek ígérkezik, 20 fokos nappali csúcsokkal.

Tavaszi idő a húsvéti hétvégén

Tavaszi időjárás és sok napsütés lesz a húsvéti hétvégén.

Ma kevés felhő lesz az égen.
Ma délután 21 fokos
hőmérséklet lesz.
Ma április 11-e,
nagyszombat van.
Holnap délután 23 fokos
hőmérséklet lesz.
Holnap április 12-e,
húsvétvasárnap lesz.
Eső nem lesz ma sem
és holnap sem.
Hétfőn hidegfront érkezik.
Hétfő április 13-a,
húsvéthétfő lesz.
Hétfőn a hidegfront miatt
lehűl a levegő.
Hétfőtől a reggeli fagyok is
visszatérhetnek.
Kedd délután 5 és 10 fok között
lesz a hőmérséklet.
Kedden már naposabb idő lesz.
Szerda délután 9 és 14 fok között
lesz a hőmérséklet.
Szerdán eső nem várható.
Csütörtökön visszatér
a tavaszias időjárás.
Következő hétvégén
újra meleg és napos idő lesz.
Következő hétvégén
20 fokos hőmérséklet is lehet.


Szülői tüntetés Szabadkán: „Gyerekeink nincsenek biztonságban”

Szülők tüntettek a szabadkai Széchenyi István Általános Iskola előtt hétfő délután. Követelték, hogy az intézmény vezetősége lépjen a gyilkossággal fenyegetőző diák ügyében, ugyanis nem ez az első eset.

Több szülő sem engedte gyermekét hétfőn a szabadkai Széchenyi István Általános Iskolába, miután értesültek a csütörtöki fenyegető incidensről. A diákok szülei úgy érzik, gyermekeik nincsenek biztonságban. A legnagyobb felháborodást az váltotta ki, hogy senki nem értesítette őket a történtekről.
„A kislányunk szólt az egészről, és egyáltalán senki nem értesített, hogy baj van. Utána mikor kérdeztük, hogy mi van, akkor azt mondták, minden a legnagyobb rendben. Az iskola, amit tudott megcsinálta, nem kell pánikolni, és nem kell a híreket terjeszteni, mert nincs semmilyen pánik. Én szerintem ez nem pánik, ez már nagyobb dolog, és ez nem az első eset. Tavaly az egyik osztálytársuknak kést tettek a nyakához a buszállomáson. Nem tudom, ki mit hallott róla, mi itt voltunk. Szóval nem az első eset, hogy probléma van. Igenis itt valamit kell tenni, mert úgy látom, hogy az iskola nem igen dolgozik ezen. Mi szülők összefogtunk, és igenis valamit el fogunk érni.”
A tiltakozó szülők a vezetőséggel közös szülőértekezletet követeltek, ugyanis elmondásuk szerint már évek óta tűrik a mentálisan sérült diák fenyegetését. Többen hangsúlyozták, hogy nem szeretnék, ha a belgrádihoz hasonló tragédia fordulna elő.

Szülői tüntetés Szabadkán

Hétfő január 22-e, tegnap volt.
Múlt csütörtökön az iskolában 1 diák
gyilkossággal fenyegette meg az osztálytársait.
A tüntető szülők követelték, hogy az iskola vezetősége
tegyen valamit a gyilkossággal fenyegetőző diák ügyében.
A szülők elmondták, hogy már nem az első eset,
hogy a diák fenyegette az osztálytársait.
A diákok szülei úgy érzik, gyermekeik nincsenek biztonságban.
Ez miatt több szülő nem engedte gyermekét hétfőn
a szabadkai Széchenyi István Általános Iskolába.
A legnagyobb felháborodás az miatt volt,
hogy senki nem értesítette a szülőket a fenyegetésről.
A tiltakozó szülők az iskola vezetőségével
közös szülőértekezletet követeltek.
A szülők elmondták, hogy már évek óta tűrik
az értelmileg sérült diák fenyegetését.
Több szülő azt is elmondta, hogy nem szeretnék,
ha a belgrádihoz hasonló tragédia fordulna elő.
Tavaly májusban 1 belgrádi iskola diákja
több osztálytársát és megölte.
Tavaly 2023 volt.


Adventi készülődés a VM4K-val

Péntekenként közösen készíthetünk ünnepi díszeket, adventi koszorút.

Adventi kézműves-foglalkozássorozat indult a VM4K klubhelyiségében, ahol az érdeklődő családok közösen készíthetnek adventi koszorút vagy díszeket. Az eseményt minden péntek délután 17 órától 19:30-ig szervezik meg. December 17-én kézműves vásár zárja az ünnepváró programot. Forralt bor, tea és mézeskalács várja a résztvevőket, a kézműves alapanyagot biztosítják. A belépés ingyenes, de regisztrációhoz kötött.
Szalai Andrea, szakmai referens, szervező, VM4K: „Minden évben szervezünk valamilyen adventi foglalkozást. Ebben az évben ez egy kézműves-foglalkozássorozat, és az volt az elsődleges célunk, hogy egy olyan foglalkozást hozzunk létre, ahol szabadon, jó hangulatban az egész család együtt tud dolgozni, együtt tudják tölteni az idejüket, ezt kellemes zene, forralt bor, tea és mézeskalács kíséretében, és az ünnepvárás így lesz az igazi, ha a család együtt tudja tölteni az időt.”

Adventi készülődés a VM4K-ban

Az adventi időszakban minden péntekenként családi kézműves programot szervez a VM4K.

A VM4K egy rövidítés.
A VM4K teljes neve
Vajdasági Magyar Képző-, Kutató- és Kulturális Központ.
Az első családi kézműves foglalkozást
tegnap délután tartották a VM4K-ban.
Tegnap november 26-a, péntek volt.
A családok együtt készíthetnek ünnepi díszeket
és adventi koszorúkat.
A kézműves program minden pénteken
délután 5 órától este 19:30-ig tart.
December 17-én kézműves vásár zárja majd
az ünnepváró programot.
Forralt bor, tea, mézeskalács
és kellemes zene várja a résztvevőket
a kézműves foglalkozásokon.
A díszekhez, a koszorúkhoz szükséges
alapanyagokat a VM4K biztosítja.
A programra való belépés ingyenes.
Előre kell jelezni a VM4K-nak,
ha valaki részt szeretne venni az ünnepi
kézműves foglalkozáson.
A következő telefonszámon lehet jelentkezni
az adventi kézműves foglalkozásokra:
024 672 110


Aggasztó koronaszámok, 50% beoltva

Tovább emelkedett az újonnan regisztrált koronavírussal fertőzöttek száma Szerbiában. Közben a szerb kormányfő közölte, a felnőtt lakosság 50,1 százalékát oltották már be koronavírus ellen az országban.

24 óra alatt 579 lett pozitív a több mint 10 ezer elvégzett tesztből. A kór szövődményeibe újabb 3 ember halt bele. A kórházban kezeltek száma is folyamatosan nő. Jelenleg 574 koronavírusos beteg szorul kezelésre, közülük 10-en vannak lélegeztetőgépen.
Прешли смо 50% вакцинисаног пунолетног становништва - тренутно 50,1% (2.705.458 вакцинисаних). Сурчин, Ћуприја, Прешево, Вршац и Прокупље су се придружили групи од 58 локалних самоуправа са преко 50% вакцинисаних. Свака вакцинисана особа = већа безбедност за све нас. #ВакцинишиСе
A felnőtt lakosságnak már több mint felét, pontosan 50,1 százalékát oltották be koronavírus ellen Szerbiában - az adatot maga a szerb kormányfő, Ana Brnabić közölte a Twitteren. Ez azt jelenti, hogy már több mint 2 millió 705 ezer személyt oltottak be. A miniszterelnök azonban nem elégedett, és arra figyelmeztetett, hogy messze vagyunk még a nyájimmunitástól. Az is elmondta, nem tervezik további védőoltás-szállítmányok beszerzését, mert jelenleg elég oltóanyag áll rendelkezésre az emlékeztető immunizációra is.

Egyre több a koronavírusos beteg, 50 százalék beoltva

Egyre több az új koronavírusos betegek száma Szerbiában.
Tegnapi adatok szerint 579 új koronavírusos beteg van az országban.
Tegnap augusztus 5-e, csütörtök volt.
Kórházakban is egyre több koronavírusos beteget ápolnak.
A szerb miniszterelnök bejelentette,
hogy a felnőtt lakosság 50,1 százaléka be lett oltva
a koronavírus elleni védőoltással.
A szerb miniszterelnök Ana Brnabić.
A százalék jele a %.
A lakosság 50 %-a azt jelenti, hogy
az ország felnőtt lakosságának a fele már megkapta
a koronavírus elleni védőoltást.
Ez azt jelenti, hogy már több mint
2 millió 705 ezer ember megkapta a védőoltást.
A miniszterelnök azonban nem elégedett.
A miniszterelnök azt szeretné, ha még több ember
felvenné a koronavírus elleni vakcinát Szerbiában.
A miniszterelnök szerint csak a védőoltások felvételével
lehet megakadályozni a koronavírus-járvány
további terjedését.
Ana Brnabić azt is elmondta, hogy nem terveznek
még több védőoltást beszerezni,
mert jelenleg van elég oltóanyag az országban.


A hétvégén oltanak a Szabadka környéki településeken

A hétvégén néhány Szabadka környéki településen is megszervezi az oltást a Szabadkai Egészségház terepi csoportja.

Szombaton délelőtt Hajdújáráson, Királyhalmon és Bajmokon, a helybeli orvosi rendelőkben várják az oltakozni vágyókat. Az érdekeltek 8 és 13 óra között vehetik fel a vakcina első, második, vagy harmadik dózisát, de az érdeklődők számától függően a terepi csoportok hosszabb ideig is a lakosság rendelkezésére állnak. A specifikus szállítási körülmények és a vakcinaadagok csomagolási egységei miatt az említett három településre csak a Sinopharm és a Pfizer oltóanyagát viszik ki.

A hétvégén oltási akciót tartanak a Szabadka környéki településeken

A hétvégén oltási akciót szervez a Szabadkai Egészségház 3 Szabadka környéki településen.

Hétvége szombat és vasárnap.
Szombaton délelőtt Hajdújáráson,
Királyhalmon és Bajmokon lehet felvenni
a koronavírus elleni védőoltást.
Szombat november 27-e lesz.
A települések orvosi rendelőiben tartják meg az oltási akciót.
Szombaton délelőtt 8 órától
délután 1 óráig vehetik fel a lakosok
a koronavírus elleni védőoltást
a hajdújárási, a királyhalmi és a bajmoki orvosi rendelőben.
A koronavírus elleni védőoltás első,
második vagy harmadik adagját vehetik fel a lakosok.
Szombaton, ha nagy lesz az érdeklődés
az oltakozás iránt, akkor az egészségház
csapatai tovább maradnak a településeken.
Szombaton a Sinopharm vakcina
és a Pfizer védőoltás közül választhatnak
a hajdújárási, a királyhalmi és a bajmoki lakosok.


Augusztus 20-ától lehet jelentkezni a gyerekek után járó 10 ezer dináros támogatásra

A köztársasági képviselőház elfogadta a 16 éves és az attól fiatalabb gyerekeknek járó 10 ezer dináros egyszeri támogatásról szóló törvényt.

Eszerint az anyák a Kincstár oldalán augusztus 20-a és szeptember 20-a között jelentkezhetnek, a támogatás kifizetése pedig szeptember 25-étől várható.
Az anyáknak be kell írniuk a személyigazolvány számát és a személyi számukat, a gyermekek személyi számát, és ki kell választaniuk azt a bankot, ahova szeretnék, hogy utalják az összeget. A rendszer előlátja az apukák számára is a jelentkezés lehetőségét, amennyiben azok egyedül nevelik gyermekeiket. A pénzbeli támogatást automatikusan fogják utalni.
A szerb parlament emellett még számos törvényt elfogadott, köztük az épületek legalizálásáról szóló törvény módosítását, valamint a tervezési és építési törvényt, amelyeket az elmúlt napokban az ellenzéki képviselők többször is megtámadtak a parlamenti vitában.

Augusztusban lehet jelentkezni a gyerekek után járó támogatásra

Augusztus 20-tól lehet jelentkezni a gyerekek után járó 10 ezer dináros támogatásra.

A támogatás a 16 éves és attól fiatalabb gyerekeknek jár.
Az anyák a Kincstár internetes oldalán
augusztus 20-a és szeptember 20-a között jelentkezhetnek.
A Kincstár internetes oldala itt található:
trezor.gov.rs
A támogatás kifizetése szeptember 25-től várható.
Az anyáknak a következőket kell beírniuk a jelentkezéskor:
- személyigazolvány számukat
- személyi számukat
- a gyermekek személyi számát
Jelentkezéskor az anyáknak ki kell választaniuk azt a bankot,
ahova szeretnék, hogy utalják az összeget.
Azok az apukák is jelentkezhetnek a támogatásra,
akik egyedül nevelik gyermekeiket.


Egészségkaravánnal az emlőrák ellen

Az emlőrák az egyik leggyakrabban előforduló női daganatos megbetegedés. Szerbiában évente több mint 5 ezer nőnél regisztrálják ezt a betegséget, és mintegy 1600-an halnak bele.

A mellrák korai stádiumában még teljes sikerrel gyógyítható.
Vajdaságban tavaly indult el az Egészségfejlesztő Egyesület Légy bátor elnevezésű projektje, amely ingyenes vizsgálatot biztosít a nők számára, valamint tanácsokkal látja el őket. Idén Újvidék mellett a tiszakálmánfalvi és környékbeli nőkhöz is ellátogatott az egészségkaraván. Szombaton több mint 80 vizsgálatot végeztek el, vasárnap pedig már az első két órában több mint 30 hölgy vett részt a vizsgálaton.
Vesna Imbronjev, a projekt vezetője: „Van értelme a Légy bátor! nevű projektnek, azaz az egészségkaravánnak, amellyel Szerbia-szerte el tudják végezni a mellek ultrahangos vizsgálatát. A nőket felkészítik az önvizsgálat helyes módszereire, tájékoztatják őket arról, hogy melyek azok a rizikófaktorok, amelyeket befolyásolva csökkenthetik a betegség előfordulási kockázatát. Emellett nagy segítséget jelent az egészségügyi rendszernek is, mert a nők nem félnek majd orvoshoz menni.”

Egészségkaravánnal az emlőrák ellen

Az emlőrák nagyon veszélyes női betegség.
Szerbiában évente több mint 5 ezer nőnél mutatják ki az emlőrákot.
Szerbiában évente 1600 nő hal bele az emlőrákba.
Az emlőrák ugyanaz, mint a mellrák.
Nagyon fontos, hogy minél korábban kimutassák
a mellrák meglétét a nőknél, mert így
még sikerrel gyógyítható.
Ehhez a nőknek szűrővizsgálatokra kell járniuk.
Vajdaságban tavaly indult el egy akció,
amely ingyenes vizsgálatot és hasznos tanácsokat
ad a nők számára.
Tavaly 2022 volt.
Idén Újvidék mellett a tiszakálmánfalvi
és környékbeli nőkhöz is ellátogatott az egészségkaraván.
Az egészségkaraván 1 kombi,
ami olyan műszerekkel van felszerelve,
amelyek kimutatják a mellrák meglétét a nőknél.
Szombaton több mint 80 vizsgálatot végeztek el,
vasárnap pedig már az első két órában
több mint 30 hölgy vett részt a vizsgálaton.
Szombat április 22-e volt.
Vasárnap április 23-a, tegnap volt.
Az ingyenes szűrővizsgálati akció elnevezése
a Légy bátor! nevet kapta.


Fiatalok tüntették el a festéket a helységnévtáblákról

Fiatalok fogtak össze, hogy együtt takarítsák le az ismét megrongált helységnévtáblákat a nyugat-bácskai Nemesmiliticsen, Sárin, Őrszálláson és Kerényen.

Az elmúlt héten ismeretlen tettesek festették le a Zombor községben lévő települések magyar helységneveit a kihelyezett táblákon.
Hétfő délelőtt már nyoma sem volt a megrongálásoknak, hiszen öt lelkes fiatal eltávolította azokat. Ezt megtették itt Sárin, Nemesmiliticsen, Őrszálláson és Kerényen is.
A fiatalok Mengyán Albert videója láttán döntöttek úgy, hogy csatlakoznak hozzá, és együtt letakarítják a megrongált és átfestett helységnévtáblákat. A VMSZ Ifjúsági Fóruma képviseletében Albert és lelkes társai hétfőn végre is hajtották az akciót.
Mengyán Albert: „Hála Istennek sikerült őket letörölnünk, de nem kis munka volt. Mint, ahogy a kezemen is látszik, hogy rajta maradt a festék.”
Jankovich Szilárd, Zombor város kisebbségi és vallási ügyekkel megbízott tanácstagja elmondta, nem ez volt az első eset Nyugat-Bácskában: „Minden szinten értesíteni kell az illetékeseket. Kezdve itt a közvállalati munkásoktól, akiknek újra az lesz a dolguk, hogy ezt rendbe hozzák. A belügyi szerveknek is a tudomására lesz hozva, hogy valamit lépni kell most már ebben az ügyben.”
Jankovich Szilárd hozzátette, hosszútávú megoldás lehetne, ha az út mellett kamerákat helyeznének ki, amelyek segítségével azonosíthatóak lennének a tettesek. A tavalyi évben is történt már hasonló eset Nyugat-Bácskában, de az illetékeseknek akkor sem sikerült megtalálni az elkövetőket.

Megrongált helységnévtáblák voltak Nemesmiliticsen, Sárin, Őrszálláson és Kerényen is.

Nemesmilitics, Sári, Őrszállás és Kerény
4 település Vajdaságban.
A 4 település Zombor községhez tartozik.
Zombor 1 város és község Vajdaságban.
A helységnévtáblákon írja a település nevét.
A helységnévtáblákon szerbül és magyarul is írja
a település nevét.
Cirill, latin és magyar betűkkel van írva
a település neve a helységnévtáblákon.
Ismeretlen ember vagy emberek
lefestették a település magyar nevét
a helységnévtáblákon.
Több magyar fiatal összefogott.
A magyar fiatalok letörölték a fekete festéket
a helységnévtáblákról.
Most már jól látszódik a település magyar neve is
a helységnévtáblákon.
A fiatalok azt mondták nehéz volt letörölni
a fekete festéket a helységnévtáblákról.
A magyar fiatalok tegnap törölték le
a festéket a helységnévtáblákról.
Tegnap január 13-a, hétfő volt.
Tavaly is rongáltak meg
helységnévtáblákat Vajdaságban.
A tavalyi év 2019. volt.
Tavaly sem derült ki, hogy ki rongálta meg
a helységnévtáblákat Vajdaságban.
A megoldás az lenne,
ha kamerákat helyeznének ki
az utak mellé.
A kamera megmutatná, hogy ki az az ember,
aki rongálja a helységnévtáblákat.
Büntetést kap az az ember,
aki megrongálja a helységnévtáblákat.


Ma van a dohányzásmentes világnap

Világszerte május 31-én tartják a dohányzásmentes világnapot, melynek célja, hogy felhívja az emberek figyelmét a dohányzás veszélyeire.

Szabadkán ma délelőtt a Vöröskereszt és a Szabadkai Egészségház szervezésében a Városháza előtt felvilágosító kiadványokkal és ingyenes egészségügyi vizsgálatokkal várták az érdeklődőket. A dohányzás világszerte évente 6 millió ember halálát okozza, közülük mintegy 600 ezren a passzív dohányzás áldozatai. Az Egészségügyi Világszervezet becslése szerint hatékony szabályozás hiányában ez a szám tovább emelkedik majd, 2030-ra a halálesetek száma elérheti a 8 milliót. A mai akciónak is az volt a célja, hogy felhívják erre a figyelmet, és minél több dohányosnál érjék el azt, hogy letegyék az egészségükre kifejezetten veszélyes cigarettát.
Dr. Nada Kosić Bibić, szakmunkatárs, Szabadkai Közegészségügyi Intézet: „Ma valóban nagy volt a részvétel, úgy gondolom, hogy már több mint száz polgártársunk jött el és végzett el néhány vizsgálatot. Ezek az emberek valóban törődnek az egészségükkel. Nagy számban jöttek dohányzók, akiknek tanácsot adtuk, hogyan szokhatnak le egyszerűen a cigarettázásról. Az üzenet az, hogy attól függetlenül, hogy hány évesek, a leszokás a dohányzásról meghosszabbítja az életüket. éveket adnak hozzá az életükhöz. Ami hasonlóan nagyon fontos, hogy javítsuk az életminőségüket.”

Ma van a dohányzásmentes világnap

Ma, május 31-én van a dohányzásmentes világnap.

Május 31-én van az egész világon a dohányzásmentes világnap.
A dohányzásmentes világnap azért van, hogy az emberek ne dohányozzanak.
A dohányzásmentes világnap azért van, hogy az emberek leszokjanak a dohányzásról.
A dohányzás ugyan az, mint a cigizés.
A dohányzás nagyon veszélyes.
A dohányzás nagyon rossz az ember egészségére.
A dohányzás miatt rengeteg ember meghal az egész világon 1 évben.
Nagyon sok passzív dohányzó hal meg az egész világon 1 évben.
Passzív dohányzó az az ember, aki nem dohányzik, de beszívja a cigi füstjét.
Az orvosok azt mondják, nagyon fontos, hogy az emberek ne kezdjenek dohányozni.
Az orvosok azt mondják, nagyon fontos, hogy minden ember leszokjon a dohányzásról.
Az az ember, aki nem dohányzik, tovább tud élni, mint a dohányzó ember.
Szabadkán ingyenes egészségügyi vizsgálat volt a dohányzásmentes világnap miatt.
A városháza előtt volt az ingyenes egészségügyi vizsgálat.
Az egészségügyi vizsgálaton az orvosok megnézték az emberek egészségét.
Az egészségügyi vizsgálaton az orvosok elmondták az embereknek, hogyan kell leszokni a cigiről.
Sok ember ment el az egészségügyi vizsgálatra május 31-én.


Nyolc új parkolót hoznak létre azért, hogy megkönnyítsék a parkolást a piaci vásárlók számára.

Ha az idő kedvező lesz, akkor a munkálatok akár jövő hét elejére be is fejeződhetnek.
Dobó István, a szabadkai VKT tagja: „A parkoló a kisradanováci helyi közösség területén helyezkedik el, a Lifka Sándor utcában. Ez egy nagyon nagy probléma volt az eddigi időszakban, ugyanis nem volt elegendő parkoló és a megnövekedett piaci forgalom gyakran dugulást okozott a parkolók hiánya miatt. A szabálytalan autók és a zöld terepre parkoló autók tönkretették a területet és felhordták a sarat az utcára.”

Parkolók kiépítése a kisradanováci Tesla-telepi piacnál

Megkezdődött a parkolók kiépítése a kisradanováci Tesla-telepi piacnál.

Szabadka városrészéhez tartozik Kisradanovác.
A Tesla-telepi piacnál 8 új parkolót alakítanak ki.
Azért kell több parkoló, hogy megkönnyítsék
a parkolást azoknak, akik a piacon vásárolnak.
Mivel most még nincs elég parkolóhely,
sokszor nagy torlódás alakul ki a Tesla-telepi piac körül.
Torlódás az, amikor sok autó várakozik egy helyen.
Ha az időjárás nem romlik el,
akkor a munkálatok akár jövő hét elejére
be is fejeződhetnek.
A 8 új parkoló a Lifka Sándor utcában épül ki,
a kisradanováci helyi közösség területén.


Tovább drágult az üzemanyag

A kereskedelmi minisztérium péntek délutáni információja szerint a következő egy hétben, vagyis május 27-éig az eurodízel 202,2 a 95-ös ólommentes benzin pedig 184 dinárba kerül.

Ez azt jelenti, hogy valamelyest növelték az üzemanyag árát, mivel az elmúlt egy hét során az eurodízel 202, a 95-ös benzin literje pedig 180 dinárba került.
A kereskedelmi tárca minden pénteken délután közli a következő egy hétre szóló árakat, melyeket az üzemanyagtöltő állomások a minisztériumi információ megjelenése után azonnal kötelesek alkalmazni.

Többe kerül a tankolás

Ismét megdrágult az üzemanyag ára Szerbiában.

Ma május 21-e, szombat van.
A következő egy hétben,
vagyis május 27-ig az eurodízel 202,2 dinárba
a 95-ös benzin pedig 184 dinárba kerül.
Ezt azt jelenti, hogy valamivel növekedett
az üzemanyag ára az országban.
Az elmúlt héten az eurodízel 202 dinárba került.
Az elmúlt héten a 95-ös benzin literje
180 dinárba került.
Minden péntek délután határozzák meg,
hogy mennyibe kerül majd
a következő héten az üzemanyag ára.
Ezeket az árváltozásokat
az üzemanyagtöltő állomásoknak
azonnal kötelező alkalmazniuk.
Üzemanyagtöltő állomás ugyanaz, mint a benzinkút.


Várja az adományokat a Szabadkai Segítő Csipet Csapat

Várja a jó szándékú emberek felajánlásait a Szabadkai Segítő Csipet Csapat. A jótékonysági szervezet főként édességeket és játékokat fogadna, hiszen Mikulás csomagokkal készülnek a hátrányos anyagi helyzetű családban élő gyerekeknek.

Azonban a tartós élelmiszereket és a tisztálkodási szereket is elfogadják, amiket később a kisnyugdíjasok kapnak meg. A felajánlásokat személyesen lehet átadni Szabadkán, a Svetozar Miletić utca 50-es szám alatt. Ezzel egyidejűleg pedig beteg gyerekek megsegítésében is közvetítői szerepelt vállal a Szabadkai Segítő Csipet Csapat. Különféle tárgyakra lehet licitálni a szervezet jótékonysági Facebook-oldalán.
Osztrogonác Hajnalka, alapító, Szabadkai Segítő Csipet Csapat: „Felteszünk képeket ruhákról, lábbelikről és több tárgyat, amit kapunk. Ha valaki szeretné azt a tárgyat megvenni, akkor rálicitál, és annak a beteg gyereknek a számlaszámára befizeti azt a bizonyos összeget, amennyiért megnyerte a terméket.”

Várja a jó szándékú emberek adományait a Szabadkai Segítő Csipet Csapat.

A Szabadkai Segítő Csipet Csapat
1 jótékonysági szervezet, akik
a szegény sorsú gyerekeknek segítenek.
A Szabadkai Segítő Csipet Csapat
főleg édességeket és játékokat vár.
Ezeket Mikulás csomag formájában
adják majd át a szegény sorsú gyerekeknek.
Tartós élelmiszereket és tisztálkodási
szereket is elfogadnak adományként
a Szabadkai Segítő Csipet Csapat tagjai.
Ezeket később a kisnyugdíjasok kapják majd el.
Az adományokat személyesen lehet átadni
Szabadkán, a Svetozar Miletić utca 50-es címen.
A Szabadkai Segítő Csipet Csapat
beteg gyerekeken is segít.
Különféle tárgyakra lehet licitálni
a Szabadkai Segítő Csipet Csapat
jótékonysági Facebook-oldalán.
Erre az oldalra képeket tesznek fel
azokról a ruhákról, cipőkről és más tárgyakról,
amiket kap a szervezet.
Ha valaki szeretne 1 tárgyat megvásárolni,
akkor rá kell licitálni.
Aki megvásárolja azt a bizonyos tárgyat,
az összeget a beteg gyerek számlaszámára
kell, hogy befizesse.
A licitáláskor több ember ajánl valamennyi
összeget egy tárgyra.
Az vásárolhatja meg a tárgyat,
aki utoljára a legtöbb pénzt kínálta azért a tárgyért.


Mobil rendelők érkeznek a kistelepülésekre

A falvak és kisebb városok mobil orvosi rendelőket kapnak, ahol olyan általános orvosok dolgoznak majd, akiket ultrahang-, röntgen- és EKG-vizsgálat elvégzésére is felkészítenek, így a betegeket helyben megvizsgálhatják a panaszaik 85 százalékában.

Ezt Danica Grujičić szerb egészségügyi miniszter mondta. Kijelentette, hogy ezekben a mobil rendelőkben lesz egy kis laboratórium, és újraélesztő készülék is, továbbá az általános orvosok intubálhatják is a pácienseket. Amennyiben autót is kapnak, akkor már szűréseket is szervezhetnek úgy, hogy a betegekért elmennek. Fontos, hogy legyen telefonjuk is, hogy a betegek mindig hívhassák őket - nyilatkozta Grujičić a Politikának.

A falvak és kisebb városok mobil orvosi rendelőket kapnak.

A mobil orvosi rendelő mozdítható, kisebb rendelőt jelent.
A mobil orvosi rendelőkben általános orvosok dolgoznak majd.
A mobil rendelőkben az orvosok
megvizsgálják a betegeket.
Ezekben a mobil rendelőkben lesz egy kis laboratórium,
és újraélesztő készülék is.
Fontos lenne, hogy autó is tartozzon a mobil rendelőkhoz.
Így egészségügyi szűréseket is lehetne szervezni
a mobil rendelőkben.
Az egészségügyi szűrések a súlyos betegségek
korai felismerése miatt fontosak.
Az autónak köszönhetően a betegekért
el tudnának menni és elvihetnék az ellenőrzésre őket.
Fontos, hogy a mobil rendelőkben dolgozó orvosoknak
legyen majd telefonjuk is,
hogy a betegek mindig hívhassák őket.


Gőzerővel készülődnek a majálisra Zenta községben

A kedvező időjárásban reménykednek, hiszen az emberek többsége szívesen tölti idejét a szabad ég alatt. Adahatáron a szervezők gazdag programokkal várják a tanyavilágba látogatókat.

A borongós időjárás ellenére sokan tervezik az idei majálist kint a szabadban. A zentaiak többsége az ünnepeket legszívesebben a környező gyümölcsösökben vagy hétvégiházakban tölti el, de népszerű majáliskor a Népkert, a Csárda üdülőtelep és a Tisza-part is.
Lehocki Krisztina, Zenta: „A szabadba megyünk. Reméljük, hogy az idő is megengedi. Bográcsozunk, rostélyosozunk.”
Negyedik alkalommal szervezik meg az adahatári majálist. Idén is lesz májusfa-állítás, malacfogó verseny, közös főzés és gyerekprogramok.
Ősz Szabó Imre, szervező, Felsőhegy: „A csend és a friss levegő mellett három múzeumi tárlatot is láthatnak a látogatók. Megnézhetik hogyan nézett ki egy tanyasi ház, egy vegyesbolt, egy régi kocsma, valamint a régi adahatári iskola is.”
Az illetékesek arra kérik a kirándulókat, hogy mindig körültekintően gyújtsanak tüzet a szabadban, ugyanis ilyenkor nagy a veszélye a tűzeseteknek.
Molnár Gábor Gyula, parancsnok, Önkéntes Tűzoltók, Zenta: „A tavaszi szezonban, amikor minden száraz mint a puskapor, mivel az utóbbi két hónapban alig volt csapadék a tűz nagyon gyorsan terjed. Ezen a hétvégi eső  sem segített túlságosan. Ilyenkor az eldobott csikk is tüzet okozhat, nem csak az otthagyott parázs.”
Az idén érdemes felkészülni a táborozóknak a változékony időjárásra.

Készülődnek a majálisra Zenta községben

Zenta községében is készülődnek a majálisra az emberek.

Zenta községéhez Zenta és még 4 falu tartozik.
Majális május 1-jén van.
Zenta községében az emberek a majálist kint a szabadban tervezik.
Az emberek azt szeretnék, ha jó idő lenne május 1-jén.
Zenta községében sok ember tervezi, hogy kint a gyümölcsösben lesz majáliskor.
Zenta községében sok ember tervezi, hogy a Népkertbe megy majáliskor.
A Népkert egy szép park Zentán.
Zenta községében sok ember tervezi, hogy a Csárda üdülőtelepre megy majáliskor.
A Csárda üdülőtelep egy szép régi ház, ahova az emberek pihenni és szórakozni mennek.
Zenta községében sok ember tervezi, hogy a Tisza partra megy majáliskor.
A Tisza egy folyó Zentán.
Felsőhegyen 4. alkalommal adahatári majális lesz.
Felsőhegy egy kis falu Zenta községben.
Az adahatári majáliskor májusfa-állítás, malacfogó verseny, főzés és gyerekprogramok is lesznek.
A májusfa olyan fa, amit az emberek együtt feldíszítenek színes szalagokkal.
Az adahatári majáliskor múzeumi tárlat is lesz.
Múzeumi tárlat egy kiállítás, ahol nagyon régi dolgokat lehet megnézni.
Múzeumi tárlat lesz például egy régi tanyasi ház, egy régi vegyesbolt.
Múzeumi tárlat lesz például egy régi kocsma, és a régi adahatári iskola.
Az embereknek május 1-jén is vigyázniuk kell, hogy hol gyújtanak tűzet, kint a szabadban.
Rostélyosozáskor, bográcsozáskor is vigyázni kell, hogy ne legyen tűz.
Aki kint a szabadban akar majálisozni, figyelje az időjárás-előrejelzést.
Az időjárás-előrejelzések azt mondják változékony idő lesz május 1-jén.
Változékony idő azt jelenti, hogy esik az eső, fúj a szél, és néha süt a nap.


39 kanyaróvírussal fertőzött személyt tartanak számon Szerbiában

A smederevói és újvidéki esetek után egy belgrádi négy hónapos csecsemőnél és édesanyjánál állapították meg a kanyarófertőzést.

Január derekától fokozott felügyeleti intézkedések vannak érvényben országszerte, emlékeztet a Batut Közegészségügyi Intézet.
Az illetékesek optimisták, ugyanis jelentősen nőtt január közepe óta a kanyaró elleni oltakozási kedv. Csak januárban 16 700 adag MMR-vakcinát adtak be Szerbia-szerte.

39 kanyaróvírusos fertőzött van Szerbiában

Eddig 39 kanyaróvírusos fertőzött személy van Szerbiában.

A smederevói és újvidéki betegek után
most egy belgrádi 4 hónapos csecsemőnél
és édesanyjánál állapították meg a kanyarófertőzést.
A kanyaró veszélyes betegség.
A kanyaró 1 fertőző betegség.
A kanyaróval megfertőzött ember
lázas, köhög, a bőrén piros kiütések alakulnak ki.
Január óta egyre többen veszik fel
a kanyaró elleni védőoltást az országban.
A kanyaró elleni védőoltás neve az MMR.
Csak a januári hónapban 16 700 adag
MMR-vakcinát adtak be egész Szerbia területén.


Külföldön beoltott magyar állampolgárok is kérhetnek magyar védettségi igazolványt

Május 21-től korlátozás nélkül utazhat be Magyarországra külföldről, köztük Szerbiából az a magyar állampolgár, akinek célja, hogy személyesen kérelmezze a magyar védettségi igazolványt egy kormányablakban.

A kérelemhez csatolni kell a Szerbiában kiállított, hivatalos oltási igazolást, mely tartalmazza a koronavírus elleni oltóanyag típusát, az oltás időpontját és helyét. A magyar védettségi igazolványt csak személyesen a magyarországi kormányablakban, vagy ügyfélkapun keresztül lehet igényelni. Ügyfélkapu hozzáférés igénylésére a Szabadkai Főkonzulátuson is van lehetőség ingyenesen.
A védettségi igazolványt a hatóság díjmentesen, a kérelem benyújtásától számított 15 napon belül állítja ki.

A külföldön beoltott magyar állampolgárok is kérhetnek magyar védettségi igazolványt

Május 21-től szabadon beutazhat külföldről Magyarországra, az a magyar állampolgár, aki kérni akarja a magyar védettségi igazolványt.

Május 21-e péntek lesz.
Szerbiából is szabadon beutazhat Magyarországra
az a magyar állampolgár, aki
kérvényezni akarja a magyar védettségi igazolványt.
Magyarországon a kormányablakban lehet kérvényezni
a magyar védettségi igazolványokat.
Minden magyar városban van kormányablak.
Az ügyfélkapu a magyar állam internetes oldala.
Ezen az internetes oldalon fontos ügyeket lehet elintézni.
A magyar védettségi igazolvány kérelméhez

be kell mutatni a Szerbiában kiállított
hivatalos oltási igazolást.
Ez az igazolás tartalmazza a koronavírus elleni
oltóanyag típusát, az oltás időpontját és helyét.
A magyar védettségi igazolványt
személyesen, a magyarországi
kormányablakban lehet igényelni.
A magyar védettségi igazolványt
az ügyfélkapun keresztül is lehet igényelni.
A Szabadkai Főkonzulátuson is van lehetőség
az ügyfélkapu hozzáférés igénylésére ingyenesen.
A magyar védettségi igazolvány ingyenes.
A magyar védettségi igazolvány
a kérelem benyújtásától számított
15 napon belül készül el.


3,5 százalékkal növekszik az oktatásban dolgozók bére

Körülbelül kétezer dinárral keresnek többet a pedagógusok januártól.

A 3,5 százalékos bérnövelés azt jelenti, hogy például az osztályfőnökként is dolgozó tanítók és tanárok januári fizetése már mintegy 2 ezer dinárral lesz magasabb. Az egyetemi diplomával rendelkező fiatalabb pedagógusok mostanáig kicsivel több mint 61 ezer dinárt kerestek, januártól a bérük eléri a 63.485 dinárt. Annak, akinek pedig már 15 szolgálati éve van, az emelés után a jövedelme 65.706 dinár lesz.

Növekszik az oktatásban dolgozók fizetése

Januártól körülbelül 2.000 dinárral növekszik az oktatásban dolgozók fizetése.

Oktatásban dolgozó
például a tanító, a tanár.
Ez azt jelenti, hogy
januártól az egyetemi
diplomával rendelkező
fiatalabb pedagógusok
fizetése 63.485 dinár lesz.
Pedagógus a tanár
és a tanító is.
Annak a pedagógusnak,
aki már 15 éve dolgozik
az oktatásban,
januártól 65.706 dináros
fizetése lesz.
A fizetésemelést
%-ban mutatják ki.
A fizetés 2.000 dináros
növekedése
3,5 %-os növekedést jelent
az oktatásban dolgozóknak.


Megnövekedet forgalom az ortodox húsvét elmúltával

Szaporodnak az autók a szerb-magyar határszakasz Szerbiából kilépő oldalán. Az ortodox húsvéti ünnepek elmúltával torlódásra lehet számítani több szerb-magyar határátkelőn - figyelmeztetnek az illetékesek.

Ami a reggeli helyzetet illeti, Magyarországról Szerbia irányába egyelőre egyik határátkelőn sem kell 15 percnél többet várakozni a police.hu adatai szerint, a Szerbiából kilépő oldalon viszont más a helyzet.
A Horgos-Röszke autópálya-átkelőn nagyjából 30 perces várakozásra kell számítania annak, aki most indul útnak. A horgosi kishatáron, valamint a Királyhalom-Ásotthalom határátkelőhelyen pedig már legalább egy órás várakozásra kell számítani.
A többi kisebb, illetve a Kelebia-Tompa határátkelőn még egyelőre nem alakult ki nagy forgalom, így pár perc alatt Magyarországra érhetnek az utazók.
A Királyhalom-Ásotthalom határátkelőhely ma még hosszabbított munkaidővel dolgozik, 7-től 22 óráig, holnaptól viszont visszatér a régi, megszokott nyitvatartás 7-től 19 óráig. Ami pedig a Horgos-Röszke közúti határátkelőt illeti, ott állandósult az 5-től 23 óráig tartó munkaidő.
Indulás előtt mindenképp tájékozódjanak az aktuális határhelyzetről a police.hu-n, a közösségi média csoportokban vagy az erre a célra létrehozott alkalmazásban.

Hosszú sorok várhatóak a szerb-magyar határátkelőkön

Hosszú sorok várhatóak ma a szerb-magyar határátkelőkön.

Ma május 6-a, hétfő van.
Aki teheti, ma ne induljon el Magyarországra.
Aki teheti, ma ne induljon el Magyarországról Szerbiába sem.
Az ortodox húsvéti ünnepek elmúltával nagyobb
várakozási idő várható ma a szerb-magyar határátkelőhelyeken.
Ez azért van így, mert a szerbiai vendégmunkások
visszatérnek dolgozni Nyugat-Európába.
Magyarországról Szerbia irányába a délelőtti órákban
egyik határátkelőn sem kell 15 percnél többet várakozni.
A Szerbiából kilépő oldalon már többet kell várakozniuk az utasoknak.
Ma még hosszabbított munkaidővel dolgozik
a Királyhalom-Ásotthalom határátkelőhely.
Ez azt jelenti, hogy reggel 7 órától este 10 óráig várja az utasokat.
Keddtől visszatér a régi nyitvatartás reggel 7 órától este 7 óráig.
Kedd május 7-e, holnap lesz.
A Horgos-Röszke közúti határátkelőhelyen állandósult
a reggel 5 órától este 11 óráig tartó munkaidő.


Elindul hétfőtől a városközi vasúti közlekedés

Szabadkáról Újvidékre és Zomborba utazhatnak először az utasok, május 4-től.

A koronavírus megfékezésére hozott állami szigorítások feloldása lépésről-lépésre történik, hétfőtől pedig a Szerbiai Vasutak is folyamatosan indítja újra a városközi járatokat. Közleményükben azt írják, az utasoknak kötelező maszkot és kesztyűt viselniük. Minden teljes útvonal megtétele után fertőtlenítik az utazókocsikat. Az utasok közötti távolságot a vasúti személyzet ellenőrzi. A vállalat hozzáteszi, a rendkívüli állapot megszüntetésével áll majd helyre a már megszokott vasúti menetrend, amely, mint írják, május 11-e után várható. Az utazók a www.srbvoz.rs címen tájékozódhatnak a vonatok indulási idejéről.

Elindul a városközi vasúti közlekedés

Május 4-től, hétfőtől elindul a városközi vasúti közlekedés Szerbiában.

Hétfőtől Szabadkáról
Újvidékre és Zomborba is
utazhatnak az utasok.
Újvidék és Zombor
2 nagyváros Vajdaságban.
Az utasoknak a vonatokban
kötelező lesz a maszk
és a kesztyű viselése.
Fontos lesz betartani
az utasok között
a távolságot.
Az utasok közötti távolságtartást
a vasúton dolgozó
emberek fogják figyelni.
A végállomásoknál
fertőtleníteni fogják
a vonatokban
az utazókocsikat.
A vonatok indulási idejét
az utazók a következő
internetes oldalon tudják
megnézni:
www.srbvoz.rs


Kevés gyerek születik Szerbiában

Egyre több az idős ember, főleg a kisebb településeken, falvakban.

Egyetlen helyen pozitív a természetes szaporulat az országban, ez pedig Zvezdara, Belgrád egyik kerülete, minden más helyen többen halnak meg, mint ahányan születnek - írja a Večernje Novosti. Vannak olyan városok, amelyekben nő a lakosság száma, de nem az újszülöttek miatt, hanem azért, mert az emberek például vidékről odaköltöznek. Ilyenek Belgrád különböző városrészei, illetve Újvidék, Novi Pazar és Tutin.
Egyre idősebb Szerbia társadalma, és ez a trend nem csak ránk, hanem egész Európára jellemző. A szerbiai lakosság átlagéletkora 43,3 év, az európai 43,7. Dél- és Kelet-Szerbiában a legrosszabb a helyzet, ott egyes helyeken az átlagéletkor eléri az 55 évet is. Az ok: kevesen vállalnak gyereket, emellett a fiatalok vagy nagyobb városokba vagy külföldre távoznak. Szabadkán az átlagéletkor 42,9 év, Újvidéken 40,9.
Ami reményre adhat okot, hogy 15 év után tavaly először fordult elő, hogy a fertilitás, vagyis a termékenység, ami a gyerekek számát jelenti a nők számához viszonyítva, 1,5-nél több volt - a hivatalos statisztika szerint. Eszerint a hölgyek, akik Szerbiában maradtak, több gyerek világrahozatala mellett döntöttek. A többgyermekes családok száma évről évre nő. 2019-ben 764 harmadik, 370 negyedik és 78 ötödik gyerek született a szerbiai családokban.

Kevés gyerek születik Szerbiában

Szerbiában egyre több az idős ember, és egyre kevesebb gyerek születik.

Főleg a kisebb településeken
és a falvakban él
egyre több idős ember
Szerbiában.
Többen halnak meg,
mint amennyien születnek
Szerbiában.
Egy hely van csak Szerbiában,
ahol többen születnek,
mint amennyien meghalnak.
Ezt a helyet Zvezdaranak
hívják.
Zvezdara Belgrád
egyik városrésze.
Belgrád Szerbia fővárosa.
Vannak olyan városok,
ahol növekedett a lakosság
száma, de nem
az újszülöttek miatt,
hanem azért, mert
az emberek például
falvakról a városokba
költöztek.
Ilyen város például
Újvidék, Novi Pazar
és Tutin.
Szerbiában azért van
több idős ember,
mert a fiatalok külföldre
költöznek, vagy nagyobb
városokba mennek el.
Azért van több idős
ember, mert Szerbiában
kevesen vállalnak gyereket.
Jó hír az, hogy
a tavalyi évben
Azok a nők, akiknek már van gyerekük,
még több gyereket vállaltak
a korábbi évekhez képest.
Tavaly 2019 volt.
A többgyerekes családok
száma is évről évre
növekszik Szerbiában.
Többgyerekes család
például, ahol 3 vagy
annál több gyerek van.


Leukémiás fiuk gyógykezeltetéséhez kér segítséget egy horgosi család

A 17 éves, horgosi Szalma Márknál néhány hete diagnosztizálták a betegséget. Orvoshoz vitték, de ott sem találták a baj okát, majd egy magánrendelőbe mentek, ahonnan azonnal Zentára utalták, majd onnan is tovább az újvidéki hematológiára.
Márk szervezetét a leukémia egyik agresszívebb fajtája támadta meg. Szilveszter óta sokat romlott az állapota, már fel sem tud kelni a betegágyából. Szülei felváltva vannak mellette a nap 24 órájában. Márknak Magyarországon vásároltak gyógyszereket önerőből. Az apa nem tud dolgozni, mivel a fia mellett van a kórházban. Segítségre lenne szükségük.
Arra kérik a jó szándékú embereket, hogy akik tudnak, pénzadományaikkal segítsenek. Szalma Norbert számlaszáma a Banca Intesanál: 160-1500800001729-92.
Külföldről történő utalás esetén IBAN: RS35160600000004172019
A család mindenkinek köszöni, aki a bajban a segítségükre siet.

Segítsünk, hogy Márk meggyógyuljon!

Segítségre van szükség a súlyos beteg Szalma Márknak.

Szalma Márk 17 éves, horgosi fiú.
Horgos 1 falu Vajdaságban.
Szalma Márk leukémiás.
A leukémia 1 nagyon veszélyes betegség.
Márk nagyon rosszul van a leukémia miatt.
Márk már nem tud felkelni az ágyból sem.
A leukémiát gyógyítani lehet.
A leukémia gyógyításához
gyógyszereket kell vásárolni.
A gyógyszerek nagyon sok pénzbe kerülnek.
Márk szülei nem tudják kifizetni
az összes gyógyszert.
Gyógyszerekkel tud meggyógyulni Márk.
Márk szülei kérik az embereket,
hogy küldjenek pénzt, ha tudnak.
Szalma Norbert Márk édesapja.
Szalma Norbert számlaszámára
lehet küldeni pénzt.
A számlaszám a következő:
160-1500800001729-92.
A Banca Intesa Bankokban
lehet befizetni a pénzt a számlaszámra.
A szülők előre is köszönik
az emberek segítségét.
Segítsünk, hogy Márk meggyógyuljon!